Europarlament žiada o minimalizáciu škôd po krachu cestovky Thomas Cook

Únia má zabezpečiť mzdy a dôchodkové dávky pre zamestnancov skrachovanej cestovky.

BRUSEL, ŠTRASBURG. Poslanci Európskeho parlamentu (EP) vyzvali vo štvrtok členské krajiny EÚ, aby v plnej miere využívali existujúce nástroje na zmiernenie dôsledkov bankrotu britskej cestovky Thomas Cook. V prijatom uznesení europoslanci vyjadrili znepokojenie nad okolo 600-tisíc cestujúcimi a dovolenkármi, ktorí nečakane uviazli počas dovoleniek a nemali sa ako dostať domov, nad stratou tisícov pracovných miest a ťažkosťami, ktoré vznikli pre mnohé malé a stredné podniky, a vôbec nad škodami v odvetví cestovného ruchu. Podľa uznesenia EP by vlády krajín EÚ mali využívať Európsky sociálny fond a Európsky fond na prispôsobenie sa globalizácii, na pomoc prepusteným pracovníkom a spoločnostiam poškodeným kolapsom najstaršej cestovnej spoločnosti v Európe. Okrem toho by Európska komisia (EK) mala určiť vhodné nástroje EÚ, ktoré by mohli vynahradiť škody spôsobené tomuto odvetviu. Poslanci majú ten názor, že eurokomisia a členské štáty Únie by mali zabezpečiť, aby pracovníci postihnutí platobnou neschopnosťou britskej cestovky mali zaručené mzdy za odpracované obdobie a dôchodkové dávky. Európski zákonodarcovia pri tejto príležitosti upozornili na to, že od roku 2017 zbankrotovalo 32 leteckých spoločností a požiadali Európsku komisiu, aby posúdila, či sú potrebné nejaké konkrétne opatrenia na zabránenie a predchádzanie takýmto situáciám. Podľa poslancov dôvody, ktoré viedli k bankrotu spoločnosti Thomas Cook, ako aj finančná situácia tejto firmy boli britským orgánom dobre známe, a preto by sa súčasné pravidlá mali zmeniť tak, aby lepšie monitorovali finančnú situáciu leteckých spoločností. Podľa uznesenia EP v záujme vyššej ochrany spotrebiteľov v prípadoch kolapsu podnikania by sa do pravidiel EÚ o právach cestujúcich mali zahrnúť záručné fondy leteckých spoločností alebo poistné zmluvy. Správa EP rovnako zdôraznila, že odvetvie cestovného ruchu, ktoré utrpelo vážne škody v dôsledku kolapsu spoločnosti Thomas Cook, vytvára viac ako 10 percent celkového HDP EÚ a vytvára nevyhnutné stimuly pre ostatné odvetvia. Aj preto by podpora európskemu cestovnému ruchu mala byť zahrnutá medzi priority EK a mala by mať vlastnú rozpočtovú položku v budúcom dlhodobom rozpočte EÚ.


Únia v prípade amerických ciel na autá prijme odvetné opatrenia

Vyhlásil to francúzsky minister zahraničných vecí.

BRUSEL. Minister zahraničných vecí Francúzska Jean-Yves Le Drian v piatok varoval Spojené štáty, že Európa prejde k odvete, ak by Američania zvýšili svoje clá na dovoz európskych automobilov. Uviedla tlačová agentúra Belga. "Ak sa zajtra rozhodnú vykonať rovnaké útoky (ako na oceľ a hliník) aj na automobily, Európa bude reagovať rovnakým spôsobom," vyhlásil Le Drian v rozhovore pre rádio RMC a televízny kanál BFMTV. Podľa šéfa francúzskej diplomacie prezident USA Donald Trump nemá rád skutočnosť, že existuje spoločenstvo krajín s názvom Európska únia (EÚ), ktorá je solidárna a odhodlaná konať. "Podniká iniciatívy v Európe, najmä v oblasti obchodu, ktoré môžu viesť k destabilizácii, ale Európa sa nenechá destabilizovať," skonštatoval Le Drian. Minister upozornil, že Francúzsko trvá na tom, aby EÚ zostala zjednotená tvárou v tvár protekcionistickým hrozbám Donalda Trumpa, najmä potom, ako nemecká kancelárka Angela Merkelová 5. júla vyhlásila, že je pripravená na rokovania o všeobecnom znížení dane z európskych automobilov. Jej reakcia sa týkala Trumpových hrozieb, že Spojené štáty uvalia na európske autá dovezené do Spojených štátov colné poplatky vo výške 20 percent. Obchodné rokovania medzi EÚ a Spojenými štátmi má na starosti Európska komisia. Jej predseda Jean-Claude Juncker by mal koncom júla odcestovať na pracovnú návštevu do Washingtonu, kde bude okrem iného rokovať aj o hrozbách dodatočného colného zaťaženia áut vyrobených v Európe.


Poliaka zneužíval v detstve kňaz, od cirkvi vysúdil odškodné

Sudkyňa prirovnala sexuálne zneužívanie detí k mučeniu.

GDANSK. Poliak, ktorého ako miništranta v detstve zneužíval katolícky kňaz, má nárok na ospravedlnenie od samotného kňaza aj od dvoch cirkevných inštitúcií. Musí mu navyše vyplatiť odškodnenie 400-tisíc zlotých. O právoplatnom rozhodnutí odvolacieho súdu v Gdansku informovali poľské médiá. Andrzej S., ktorý bol v roku 2016 zbavený kňazských povinností a prevedený do laického stavu, Marka Mielewczyka prvýkrát sexuálne zneužil v roku 1982, keď mal 13 rokov. "Bolo to neľudské zneužívanie dieťaťa; dieťaťa, ktoré si neuvedomovalo, čo sa mu deje," citovala spravodajská televízia sudkyňu Dorotu Gierczakovú. Podľa nej "sexuálne zneužívanie detí, ktoré si nie sú vedomé toho, že sú na nich páchané trestné činy, je ponižujúcim, neľudským zaobchádzaním s druhým človekom, ktoré sa ničím nelíši od mučenia". Zneužívaným Mielewczykom, ktorý súhlasil so zverejnením svojho plného mena, sa súd nižšej inštancie zaoberal už predvlani. Andrzejovi S. vtedy nariadil, aby sa niekdajšiemu miništrantovi ospravedlnil za porušenie jeho dôstojnosti a telesnej integrity. Súd vtedy nepriznal poškodenému odškodnenie desaťtísíc zlotých, ktoré žiadal. Obžaloba aj obhajoba sa proti rozsudku odvolali. Podľa odvolacieho verdiktu sa za zneužívanie musí ospravedlniť nielen bývalý kňaz, ale aj farnosť, v ktorej pôsobil, a jej nadradená diecéza, pretože na správanie kňaza riadne nereagovali. Mielewczyk je jedným z tých, ktorí o tom, ako ich zneužívali duchovní, vypovedali v dokumente Nikomu nič nepovedz novinára Tomasza Sekielského. Film tento rok na jar šokoval poľskú verejnosť v čase kampane pred voľbami do Európskeho parlamentu.


Greško ako viceprezident Podbrezovej skončil, klub to nechce bližšie komentovať

Bývalý reprezentant prišiel do klubu ešte v roku 2011 ako aktívny futbalista.

PODBREZOVÁ. Bývalý slovenský futbalový reprezentant Vratislav Greško na poste viceprezidenta FK Železiarne Podbrezová skončil. Vo fortunaligovom klube ukončil svoje pôsobenie po vzájomnej dohode k 28. februáru. Informoval o tom denník Šport vo svojom stredajšom vydaní. "Dohodli sme sa na ukončení spolupráce a nebudeme to bližšie rozvádzať," uviedol prezident FK Železiarne Július Kriváň. "Rozdeľujeme jeho úlohy. Nebudeme to riešiť obsadením tejto pozície niekým ďalším," dodal pre Šport. Greško prišiel do Podbrezovej v roku 2011 ešte ako aktívny futbalista, s mužstvom vybojoval v roku 2014 postup do najvyššej súťaže a v drese Podbrezovej zažil aj premiérovú sezónu v nej 2014/2015. Hráčsku kariéru ukončil v júni 2015 ako 37-ročný a hneď sa vydal na funkcionársku dráhu, keď sa stal v klube viceprezidentom. V tejto pozícii bol aj pri najlepšej sezóne v histórii klubu, pri piatom mieste v ročníku 2016/2017, keď Podbrezovej tesne unikol postup do Európskej ligy UEFA.


Remišová podala podnet na preverenie Jankovskej majetku

Podozreniami voči Jankovskej by sa mala podľa strany Za ľudí zaoberať Súdna rada.

BRATISLAVA. Nezaradená poslankyňa Národnej rady (NR) SR a predstaviteľka neparlamentnej strany Za ľudí Veronika Remišová podáva podnet na finančnú políciu, aby preverila majetok bývalej štátnej tajomníčky na ministerstve spravodlivosti a sudkyne Moniky Jankovskej. Remišová tak robí v súvislosti s kúpou a užívaním bytu Jankovskej. Cena bytu mala byť podľa Remišovej minimálne 500.000 eur. "Byt je oficiálne napísaný na dvoch synov pani Jankovskej, byt kúpili v máji tohto roka, nie je zaťažený hypotékou," povedala Remišová na stredajšej tlačovej konferencii s tým, že Jankovskej synovia odmietajú vysvetliť, odkiaľ pochádzajú finančné prostriedky, za ktoré bol byt kúpený. Doplnila tiež, že Jankovská mala dostať aj vysoké odstupné. Poslankyňa tiež pripomenula, že je povinnosťou štátu zhabať nelegálne nadobudnuté majetky. V septembri podala Remišová návrh zákona o preukazovaní pôvodu majetku, ktorý nezískal podporu. "Ak by platil tento zákon a Jankovská by nevedela preukázať, odkiaľ ona alebo jej synovia zobrali pol milióna eur na byt bez hypotéky, okamžite by bol byt zdanený 100-percentnou sadzbou a do štátneho rozpočtu by prišlo pol milióna eur," vyhlásila. Doplnila, že chce presadiť účinný zákon o preukazovaní pôvodu majetku. Podozreniami voči Jankovskej by sa mala podľa predstaviteľky strany Za ľudí Márie Kolíkovej zaoberať Súdna rada SR. "Ak Jankovská nepreukáže značný majetkový prírastok legálnymi príjmami, dôsledkom by malo byť odvolanie z funkcie a predtým, samozrejme, dočasne pozastavenie výkonu funkcie sudcu," pripomenula. Kolíková tiež skonštatovala, že súdna rada nevyužíva svoje kompetencie. Medializované informácie o sudcoch podľa nej hovoria nielen o podozreniach z trestnej činnosti, čiže z ovplyvňovania súdnych rozhodnutí a brania úplatkov, ale vždy aj o disciplinárnej zodpovednosti. Súdna rada musí podľa Kolíkovej sledovať, či má ktorýkoľvek sudca aj morálny kredit. Sporný byt mal podľa zverejnenej údajnej komunikácie z aplikácie Threema Jankovskej zabezpečiť Marian Kočnera. Oficiálne má byť napísaný na Jankovskej synov, zatiaľ čo ona má právo na doživotné užívanie. Informáciu priniesli Aktuality.sk.


Čína kritizovala Taiwan za ponuku azylu hongkonským demonštrantom

Taiwanská vláda podporuje prodemokratické protesty, ktoré už od júna prebiehajú v Hongkongu.

PEKING. Čína ostro skritizovala Taiwan za to, že ponúkol politický azyl účastníkom prodemokratického hnutia v Hongkongu. Hovorca úradu čínskej vlády pre záležitosti Taiwanu Ma Siao-kuang v pondelok vyhlásil, že táto ponuka by "zakryla zločiny malej skupiny násilných militantov" a podporila by ich "v opovážlivosti uškodiť Hongkongu a premeniť Taiwan na 'raj pre vyhýbanie sa právu'". Zároveň vyzval vládu v Tchaj-pej, aby "prestala podkopávať právny poriadok" v Hongkongu, zasahovať do jeho záležitostí a "neospravedlňovala zločincov". Vláda v Taiwane, ktorý Čína považuje za svoju odštiepeneckú provinciu, podporuje prodemokratické protesty v Hongkongu. Tamojšia prezidentka oznámila ochotu ponúknuť azyl minulý mesiac, zatiaľ ale nie je známe, či oň niekto aj požiadal. Taiwan postráda formálny právny mechanizmus na posudzovanie a udeľovanie žiadostí o azyl, napriek tomu už v minulosti udelil povolenie na pobyt viacerým hlasným oponentom čínskeho režimu. Prodemokratické protesty otriasajú Hongkongom už od júna a pokračovať by mali aj v nasledujúcich týždňoch. Požiadavky účastníkov protestného hnutia zahŕňajú rezignáciu pročínskej šéfky miestnej administratívy Carrie Lamovej, demokratické voľby a nezávislé vyšetrenie policajných zásahov. Na zatiaľ poslednom proteste, ktorý sa konal v nedeľu, sa podľa organizátorov zúčastnilo najmenej 1,7 milióna ľudí.


Trump by mohol odstúpiť od jadrovej dohody s Iránom

Americký prezident musí Kongresu do 15. októbra oznámiť, či si myslí, že Irán dohodu dodržiava.

WASHINGTON. Americký prezident Donald Trump plánuje čoskoro odstúpiť od jadrovej dohody s Iránom. Informujú o tom americké médiá. Niekoľko dní pred vypršaním termínu na vyhodnotenie dohody Trump opäť vyčítal Teheránu, že raketovými testami porušuje jej podstatu. "Iránsky režim podporuje terorizmus a exportuje násilie a chaos na celý Blízky východ," uviedol vo štvrtok počas schôdzky s vysokými vojenskými predstaviteľmi vo Washingtone. Túto neustálu agresiu a jadrové ambície je podľa neho potrebné zastaviť.Trump musí americkému Kongresu do 15. októbra oznámiť, či si myslí, že Irán dohodu dodržiava, alebo nie. Americký prezident ťažko vyrokovanú dohodu uzavretú v roku 2015 v minulosti opakovane spochybňoval. Dôležití členovia jeho vlády, ako napríklad minister obrany James Mattis, ju však obhajujú. Iné štáty pred jej vypovedaním tiež varujú. V takomto prípade by Kongres opätovne rozhodoval, či voči Iránu znovu zavedie ekonomické sankcie. Výmenou za ich stiahnutie Teherán súhlasil s výrazným obmedzením svojho jadrového programu a prísnou medzinárodnou kontrolou.


DOBRÉ RÁNODobré ráno: Politici, úplatky, SIS, odpočúvanie. Kde skončila kauza Gorila

Kam sa pohlo vyšetrovanie kauzy, ktorá hýbala politikou.

Prepojenie biznisu a politiky. Aj Vďaka práci investigatívneho reportéra SME Toma Nicholsona sa k verejnosti dostal takzvaný spis Gorila. Má opisovať prácu SIS pri odpočúvaní bytu na Vazovovej ulici v Bratislave. V rozsiahlom spise sa podrobne píše o províziách i úplatkoch a obsahuje aj informácie o financovaní politických strán. Napriek tomu sa na základe dokumentu, ktorý má opisovať prácu SIS zameranú na šéfa finančnej skupiny Penta, nikoho nepodarilo odsúdiť. Peter Kapitán sa o vyšetrovaní kauzy Gorila rozpráva s Adamom Valčekom. Dostupné na službe Spotify Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Na Hlavnom námestí už stojí vianočný stromček

Mestské vianočné trhy začnú v centre 24. novembra a skončia dva dni pred Štedrým dňom.

STARÉ MESTO. V hlavnom meste už nie je ničím výnimočné, že len pár dní po Dušičkách postavia v centre mesta vianočný stromček. Stalo sa tak aj tento rok a na Hlavnom námestí sa už oddnes týči dvanásťmetrový ihličnan. Vianoce bude tento rok pri mestskej radnici symbolizovať 35-ročná douglaska tisolistá z Mestských lesov. „Každoročnou tradíciou predtým, ako hlavné mesto začne s inštaláciou vianočných stánkov na oboch námestiach, ktoré budú centrom tohtoročných vianočných trhov v Bratislave, býva osadenie neozdobeného vianočného stromčeka. Ten sa na skutočný vianočný stromček premieňa až v momente, keď dôjde k jeho rozsvieteniu, ktoré sa koná v deň ich oficiálneho otvorenia,“ povedal bratislavský primátor Ivo Nesrovnal. Vianočné trhy na Hlavnom a Františkánskom námestí sa začnú v piatok 24. novembra a skončia dva dni pred Štedrým dňom, teda 22. decembra. Tieto trhy organizuje bratislavský magistrát. Stánky, klzisko a vianočný stromček na Hviezdoslavovom námestí má pod palcom Staré Mesto. Vianočný stromček na Hlavnom námestí vyberajú pracovníci mestskej organizácie Mestské lesy v Bratislave. Podľa primátora musia každý rok nájsť taký stromček, ktorý má vhodnú výšku, šírku, ale aj obvod kmeňa. Vlani našli takýto stromček u rodiny Mackovej v Karlovej Vsi, ktorá sa im ozvala s ponukou, že stromček mestu daruje. V centre mesta sa minulý rok týčil 17-metrový smrek, ktorý vážil dve tony a mal 30 rokov.


V Grécku objavili v chladiarenskom návese 41 migrantov

Polícia zastavila vozidlo na diaľnici pri meste Xanthi v rámci rutinnej dopravnej kontroly.

ATÉNY. Celkovo 41 migrantov ukrývajúcich sa v chladiarenskom návese nákladného vozidla objavila v pondelok polícia na diaľnici na severe Grécka. Informovali o tom tlačové agentúry Reuters a AFP s odvolaním sa na grécku políciu. Migranti, z ktorých väčšinu tvorili Afganci, boli v dobrom stave a bez zranení. Chladiaci systém v zariadení nebol spustený. Polícia zastavila inkriminované vozidlo na diaľnici neďaleko mesta Xanthi v rámci rutinnej dopravnej kontroly. Vodiča zatkla a migrantov previezla na najbližšiu policajnú stanicu na zistenie ich totožnosti. Siedmich migrantov preventívne hospitalizovali. Minulý týždeň objavili neďaleko britskej metropoly Londýn 39 mŕtvych migrantov, ktorí boli ukrytí vo vychladenom návese kamióna. Podľa britskej polície boli zrejme všetci občanmi Vietnamu. Belgická polícia našla v stredu na parkovisku pri diaľnici pri prístavnom meste Antverpy 12 migrantov pôvodom zo Sýrie a Sudánu, ukrytých takisto v chladiarenskom nákladnom vozidle. Všetci boli v dobrom zdravotnom stave. Pred niekoľkými dňami objavili neďaleko juhofrancúzskeho mesta Nice viac ako 30 migrantov z Pakistanu ukrytých v kamióne. Celkovo 31 migrantov bolo objavených počas bežnej kontroly na diaľnici v blízkosti francúzsko-talianskej hranice. Z Pakistanu pochádzal aj vodič nákladného auta, ktorého zadržali. Grécko momentálne zápasí s najväčšou utečeneckou vlnou od roku 2015, keď sa z Turecka cez Grécko dostal do Európy viac než milión ľudí. V azylových táboroch na ostrovoch Egejského mora sa nachádza približne 34.000 migrantov.


Turecko zaútočí na Kurdov, ktorí ostanú v pohraničí

Niektorí kurdskí bojovníci sa podľa Turecka z pohraničia nestiahli.

BEJRÚT. Turecký minister zahraničných vecí Mevlüt Čavušoglu v pondelok vyhlásil, že armáda jeho krajiny zaútočí na každého kurdského bojovníka, ktorý zostane v pohraničnej oblasti na severovýchode Sýrie po uplynutí lehoty, ktorú dostali na odsun. Informovala o tom tlačová agentúra AP. Ruskí a sýrski predstavitelia poskytli podľa Čavušogla informácie, že niektorí kurdskí bojovníci sa z pohraničnej oblasti stiahli, ale iní tak neurobili. Stiahnutie kurdských bojovníkov je v súlade s rusko-tureckou dohodu dosiahnutou minulý týždeň. Sýrski kurdskí bojovníci sa majú do 16.00 h SELČ v utorok stiahnuť na pozície približne 30 kilometrov od sýrsko-tureckej hranice. V pohraničnom pásme by po odsune Kurdov mali hliadkovať turecké a ruské sily a rozmiestniť by sa tam mali aj sýrske vládne jednotky. Týmto spôsobom by sa mala definitívne ukončiť pozastavená turecká vojenská ofenzíva voči Kurdom, ktorú Ankara na severovýchode Sýrie spustila 9. októbra.


V Maďarsku ľadové kryhy strhli kompu, lodníka vyslobodili vrtuľníkom

Ľadové kryhy roztrhali hrubé oceľové laná a plavidlo spolu s lodníkom na palube strhli do stredu koryta.

BUDAPEŠŤ. Vojenským vrtuľníkom vyslobodili v pondelok na maďarskom úseku rieky Tisa lodníka z kompy, ktorú strhli ľadové kryhy. Informovala o tom agentúra MTI. Kompa premávajúca medzi obcami Tiszacsege a Ároktö bola vyviazaná pri brehu v Tiszacsege. Mohutné ľadové kryhy však roztrhali hrubé oceľové laná a plavidlo spolu s lodníkom na palube strhli 500 metrov do stredu koryta, kde uviazlo medzi kryhami. Kompe hrozilo, že ju zdemolujú ďalšie kryhy, povedal agentúre starosta obce Tiszacsege Sándor Szilágyi. Ministerstvo obrany oznámilo, že na základe požiadavky celoštátneho riaditeľstva úradu ochrany proti katastrofám nasadilo do záchrannej akcie vrtuľník Mi-8 záchranárskej a pátracej jednotky armády.


Šebej: Castrov režim si nezaslúži rešpekt, nespomínam si na nič pozitívne

Nie je pravdou, že Kuba nikoho neohrozovala, reaguje na výrok Roberta Fica František Šebej.

BRATISLAVA. Popravení politickí väzni, ekonomická mizéria a nesloboda. Predsedovi parlamentného zahraničného výboru Františkovi Šebejovi z Mosta-Híd to napadne pri zmienke o úmrtí bývalého kubánskeho prezidenta Fidela Castra. "Neviem si spomenúť na nič pozitívne, čo by priniesol svojej krajine," povedal Šebej pre TASR. Castrov režim si podľa neho v ničom nezaslúži rešpekt. "Nie je pravdou, že Kuba nikoho neohrozovala," poznamenal. S takýmto výrokom premiéra Roberta Fica (Smer) Šebej "zásadne nesúhlasí". "Veď posielal žoldnierov do občianskych bojov v Afrike, kde strieľali ľudí," uviedol. "Táto správa ma zasiahla, Kuba bez Fidela už nie je tou istou Kubou, veľmi ma to mrzí," napísal na Facebooku Ľuboš Blaha, predseda parlamentného výboru pre európske záležitosti. Castro bol podľa neho "jedna z najväčších osobností moderných dejín, presvedčený komunista a kubánsky vlastenec". "Stal sa symbolom odporu voči americkému imperializmu, symbolom revolučného socializmu. Chudobným ľuďom na Kube dal vzdelanie, zdravotnú opateru, dôstojnejší život. Z malého chudobného ostrova urobil celosvetovo uznávaný štát, ktorý solidárne pomáhal ľuďom v rozvojovom svete," povedal Blaha. "Zomrel diktátor a tyran, krásnu Kubu držal v chudobe a neslobode. Vzdajme česť jeho obetiam a odsudzujme tých zblúdilcov v Smere, ktorí ho velebia," myslí si opozičná SaS. Šéf hnutia Sme rodina Boris Kollár nechce hodnotiť Castrovo pôsobenie na čele Kuby. "Neprináleží mi to," povedal pre TASR. Kubáncom ale prejavuje úprimnú sústrasť, lebo mnohí z nich ho mali radi. Kollár stretol Castra na Kube aj osobne. "Prechádzal okolo mňa a videl som ľudí naokolo, ako ho srdečne až zbožne zdravili. Kuba sa teraz zmení," myslí si Kollár. Castro vládol na Kube 47 rokov, zomrel v piatok (25.11.) večer vo veku 90 rokov. Telo bývalého revolučného vodcu podľa jeho želania spopolnia. Pohreb sa bude konať 4. decembra na cintoríne Santa Ifigenia v meste Santiago de Cuba, kde Castro pred takmer 60 rokmi oznámil národu víťazstvo svojej revolúcie. Informovala o tom agentúra AP s odvolaním sa na vyhlásenie kubánskej vlády.


Irán obvinil USA z možnej sabotáže

Minister tak urobil v súvislosti s neúspešnými pokusmi o vypustenie dvoch satelitov.

TEHRÁN. Iránsky minister zahraničných vecí obvinil Spojené štáty zo sabotáže v súvislosti s neúspešnými pokusmi o vypustenie dvoch satelitov počas uplynulých dvoch mesiacov. Mohammad Džavád Zaríf to povedal v piatok pre NBC News v nemeckom Mníchove. "Je to dosť možné. Zatiaľ to nevieme isto. Musíme sa na to veľmi dôkladne pozrieť," vyjadril sa politik. Irán sa rozhodol pre oba pokusy napriek kritike zo strany USA, ktoré tvrdia, že vesmírny program pomáha krajine s rozvojom balistických striel, čo však Teherán odmieta.


V Tatrách trvá mierne lavínové nebezpečenstvo

Lavínové nebezpečenstvo platí predovšetkým na strmých miestach vysokých polôh a južne orientovaných svahoch.

LIPTOVSKÝ HRÁDOK. Vo Vysokých a Západných Tatrách trváva mierne lavínové nebezpečenstvo, druhý stupeň z päťdielnej medzinárodnej stupnice. V Nízkych Tatrách je malé lavínové nebezpečenstvo, prvý stupeň. Vo Fatrách sú už len pozostatky posledného snehu, preto tu lavínové nebezpečenstvo nehrozí. Podľa Martina Buliaka zo Strediska lavínovej prevencie Horskej záchrannej služby sa v predchádzajúcich dňoch snehová pokrývka vplyvom dažďa premočila a strácala na svojej výške. "Počas posledného dňa a noci však zmrzla, čo pozitívne vplývalo na jej stabilitu," uviedol Buliak. "Lavínové nebezpečenstvo platí predovšetkým na strmých miestach vysokých polôh a južne orientovaných svahoch od poludňajších hodín, keď začne slnko snehovú pokrývku topiť. Tu môžu vzniknúť lavíny z tepla. Pohyb vo vysokohorskom teréne je náročný a vyžaduje použitie stúpacích želiez," upozornil lavínový špecialista. Dnes ráno bolo na horách polooblačné chladné počasie. Teploty vzduchu sa pohybovali od mínus osem do nula stupňov Celzia.


Gülen: Za júlovým zmareným pučom bol v skutočnosti Erdogan

Podľa Gülena sa v posledných dňoch objavilo množstvo dôkazov, ktoré jasne potvrdzujú, že Erdogan plánoval údajný prevrat už asi rok.

SAYLORSBURG. Za neúspešným pokusom o prevrat v Turecku z 15. júla bol v skutočnosti turecký prezident Recep Tayyip Erdogan. Vyhlásil to islamský duchovný Fethullah Gülen, ktorého Ankara obviňuje zo zosnovania puču. Toto tvrdenie zaznelo počas rozhovoru, ktorý kazateľ poskytol vo štvrtok vo svojom sídle v americkom štáte Pensylvánia agentúre DPA, novinám Die Zeit a denníku El País. S novinármi hovoril prostredníctvom tlmočníka. Podľa Gülena sa v posledných dňoch objavilo množstvo dôkazov, ktoré jasne potvrdzujú, že Erdogan plánoval údajný prevrat už asi rok a čakal len na vhodnú príležitosť, kedy ho uskutočniť. Dostupné informácie podľa Gülena dokazujú, že prezident ihneď po začatí prevratu v noci z 15. na 16. júla presne vedel, čo sa deje a prejavoval neskrývanú radosť z toho, že všetko ide podľa plánu. O všetkom boli informovaní aj šéf generálneho štábu tureckej armády a riaditeľ tajnej služby. Zmarený puč chcel Erdogan využiť ako zámienku na upevnenie svojej moci a perzekúciu svojich odporcov, čo aj napokon naozaj urobil, tvrdí Gülen. Erdogan podľa neho zmení svoje správanie len v prípade, ak bude čeliť hrozbe medzinárodných sankcií.


Danko potvrdil, že Pellegrini bude čeliť odvolávaniu v piatok

Danko tvrdí, že od výboru nedostal odpoveď.

BRATISLAVA. Predseda parlamentu Andrej Danko (SNS) potvrdil, že mimoriadna schôdza Národnej rady (NR), ktorú iniciovala opozícia s cieľom vysloviť nedôveru premiérovi Petrovi Pellegrinimu (Smer), bude v piatok 13. septembra o 13.00 h. "Táto schôdza, ak tu budú všetci, čo sa pod ňu podpísali, bude v piatok o jednej hodine. Zvolám ju, som pripravený ju viesť, predseda vlády je pripravený tu byť," povedal v stredu Danko. "Verím, že potom už tá druhá schôdza bude duplicitná alebo veľmi krátka, alebo možno poslanci zvážia späťvzatie návrhu," doplnil. Danko skonštatoval, že od parlamentného ústavnoprávneho výboru nedostal odpoveď na svoje otázky. "Opýtal som sa, či som povinný zvolať mimoriadnu schôdzu, keď beží riadna schôdza s tým istým bodom programu, odpoveď som nedostal," uviedol. Výbor v stredu odporučil navrhovateľom zvážiť späťvzatie návrhu na vyslovenie nedôvery premiérovi, ktorý je už zaradený v rámci riadnej septembrovej schôdze. Podľa jedného z predkladateľov návrhu, poslanca Eduarda Hegera (OĽaNO), návrhy neboli duplicitné, keďže do druhého doplnili ďalší dôvod. Poslanec pre TASR potvrdil, že v tejto chvíli opoziční poslanci nesťahujú ani jeden návrh na vyslovenie nedôvery. "Či bude parlament na mimoriadnej schôdzi uznášaniaschopný, to ukážu koaliční poslanci, či budú robiť obštrukcie alebo nie. Ak schôdzu otvoria a bude sa normálne rokovať, bude naplnená podstata nášho návrhu a zaniká dôvod na uskutočnenie tej schôdze, na zvolanie ktorej sme podali návrh predtým," uviedol Heger. Ďalšiu mimoriadnu schôdzu iniciovala opozícia, ktorá nebola spokojná s tým, ako sa presunulo hlasovanie o nedôvere premiérovi na koniec riadnej schôdze parlamentu. Pôvodne sa mal premiér pred poslancov postaviť už minulý týždeň v piatok (6. 9.). Keďže plénum nebolo uznášaniaschopné, schôdzu sa poslanci pokúsili otvoriť opäť v pondelok (9. 9.). Ani vtedy sa pre rovnaký dôvod schôdza neotvorila. Danko preto bod zaradil v zmysle rokovacieho poriadku na záver septembrovej schôdze. Vláda už povedala, že s odvolaním nesúhlasí a vidí za ním účelovosť opozície. Dôvodom na odvolanie premiéra je podľa opozície to, že nenavrhol odvolať Moniku Jankovskú (Smer) z postu štátnej tajomníčky ministerstva spravodlivosti po tom, ako sa objavili informácie o jej údajnej komunikácii s Marianom Kočnerom, obvineným z objednávky vraždy novinára Jána Kuciaka. Jankovská medzičasom vo funkcii skončila.


Barcelona senzačne prehrala, Lobotka si zahral proti veľkoklubu

Fortuna liga

Top strelci

Hamšík v Číne

Mak v Rusku

Premier League

Serie A

Bundesliga

La Liga

Ligue 1

Česká liga

MADRID. Futbalisti FC Barcelona utrpeli druhú prehru v tejto sezóne španielskej La Ligy. V sobotňajšom stretnutí 5. kola podľahli na pôde Granady 0:2, domáci tím sa tak senzačne dostal na čelo tabuľky. Už v 2. minúte otvoril skóre Ramon Azeez a po zmene strán spečatil prekvapenie na úkor obhajcu titulu Alvaro Vadillo z jedenástky. Barcelončanom nepomohol ani Argentínčan Lionel Messi, ktorý prišiel na ihrisko v 46. minúte. Podľa oficiálnych štatistík vyslala Barcelonu priamo na bránu súpera iba jednu strelu. Celta Vigo, za ktorú absolvoval plnú minutáž slovenský stredopoliar Stanislav Lobotka, uhrala na pôde Atlética Madrid bezgólovú remízu. Góly: 77. Cazorla (z 11 m), 84. Ontiveros Góly: 2. Azeez, 65. Vadillo (z 11 m) /Stanislav Lobotka odohral za hostí celý zápas/


Rómov nesmieme podľa Kisku nikdy posudzovať ako celok

Medzi Rómami je podľa prezidenta obrovské množstvo ľudí, ktorí sú úžasnými členmi našej spoločnosti.

PREŠOV. Prezident Andrej Kiska sa na Prešovskej univerzite (PU) v Prešove stretol vo štvrtok s vedením univerzity a diskutoval o aktuálnej politickej situácii u nás aj vo svete s jej študentmi. Pripomenul, že ide už o jeho druhú návštevu, práve PU bola prvou univerzitou, ktorú pred tromi rokmi ako hlava štátu navštívil. Kiska sa na akademickej pôde stretol aj s autormi Atlasu rómskych komunít na Slovensku, s ktorými hovoril o záveroch, ku ktorým v publikácii dospeli. "Rómov nikdy nesmieme posudzovať ako celok, je medzi nimi obrovské množstvo ľudí, ktorí sú úžasnými členmi našej spoločnosti, na ktorých môžeme byť právom hrdí a mnohokrát si z nich brať aj príklad," uviedol prezident. Súčasne dodal, že o Rómoch si často vytvárame obraz na základne jednotlivcov, ktorí spravia niečo zlé. "Najdôležitejšie je presvedčiť majoritu - nás všetkých, že pokiaľ sa nebude dariť Rómom, nebude sa dariť ani Slovensku," povedal Kiska. S autormi publikácie diskutovali o riešení najvypuklejších problémov. Zhodli sa na tom, že to nemôže byť o tom, že máme niekomu dávať čosi zadarmo, ale musíme vytvárať programy, ktoré im dokážu pomôcť. Týkajú sa hlavne predškolského vzdelávania a problému bývania. Kiska povedal, že tieto programy sa nemôžu týkať iba Rómov, ale všetkých sociálne chudobných skupín obyvateľstva. Prezident uviedol, že na Slovensku je okolo desať percent Rómov. Autori Atlasu rómskych komunít, ktorí zbierali dáta do publikácie v roku 2013, ho prekvapili niektorými zisteniami. Jedným z nich je, že vysoký počet Rómov sa už etablovalo do spoločnosti. S prekvapením prijal informáciu, že len 20 percent Rómov býva na nevysporiadaných pozemkoch, ktoré vlastnia súkromné osoby. Zvyšok sú v majetku obcí, cirkví, takže tento problém sa dá riešiť. "Ale musí tu byť skutočné odhodlanie, presvedčenie väčšiny ľudí aj politikov, že to chceme robiť," povedal prezident. S vedením PU hovorili o tom, že 15 - 20 percent študentov vysokých škôl zo Slovenska študuje v Čechách a že problém treba hľadať v tom, že sa niekedy naše školy nedokážu pozitívne zviditeľniť a "predať". PU je tretia najväčšia univerzita na Slovensku a najväčšia mimobratislavská. Kiska sa teší z toho, že niektoré fakulty dosahujú mimoriadne výsledky, študuje tu veľa študentov zo zahraničia, čo považuje za veľmi dobrý signál.


Daniari hľadajú poskytovateľa pracovnej zdravotnej služby

BRATISLAVA. Finančná správa hľadá poskytovateľa pracovnej zdravotnej služby a poisťovňu, ktorá jej zabezpečí povinné zmluvné poistenie áut. Daniari už vypísali dve súťaže, ktoré sú zverejnené vo vestníku verejného obstarávania. FS SR predpokladá, že za zdravotnú službu zaplatí 3,24 milióna eur bez dane z pridanej hodnoty (DPH) a za poistenie 600.000 eur bez DPH. Predmetom prvej súťaže je zabezpečenie pracovnej zdravotnej služby pre zamestnancov, ktorá finančnej správe vyplýva zo zákona o bezpečnosti a ochrane zdravia pri práci. O víťazovi tendra rozhodne cena. Zákazka má trvať v období 36 mesiacov a s víťazom bude uzatvorená rámcová dohoda. Nebude použitá elektronická aukcia. Záujemcovia majú čas predkladať svoje ponuky do 24. októbra tohto roka. V druhom vyhlásenom tendri hľadajú daniari poskytovateľa povinného zmluvného poistenia zodpovednosti za škodu spôsobenú prevádzkou služobných motorových a prípojných vozidiel, ako aj havarijného poistenia na obdobie štyroch rokov. Kritériom pre výber víťaza bude tiež cena. V tejto súťaži bude použitá elektronická aukcia.


Budaj chce pamätné dni na pripomienku okupácie a jej konca

Poslanec chce tiež riešiť koncepciu národného cintorína v Bratislave.

BRATISLAVA. Počet pamätných dní na Slovensku by sa mohol zvýšiť. Poslanec Národnej rady SR Ján Budaj (OĽaNO-NOVA) navrhuje ďalšie dva, ktorými by sme si mali pripomínať okupáciu a jej koniec. Do novely zákona o štátnych sviatkoch, dňoch pracovného pokoja a pamätných dňoch chce zaradiť 21. august ako pripomienku vstupu vojsk Varšavskej zmluvy do Československa v roku 1968 a tiež 21. jún, kedy by sme si mali pripomínať odchod posledného sovietskeho transportu z Československa. Podľa Budaja je dôležité pripomínať si, že Slovensko nie je okupovanou krajinou a z okupácie sa ľudia vymanili vlastným úsilím. "Toto sú udalosti, ktoré pripomínajú ľudskú tvár Alexandra Dubčeka a národný príbeh, ktorý si zaslúži pamätné dni," vyhlásil na dnešnej tlačovej konferencii v parlamente Budaj. Pripomenul, že 21. augusta 1968 sa začala okupácia Československa a 21. júna 1990 opustil naše územie posledný konvoj. Budaj poukázal na desiatky až stovky ľudí, ktorí pri okupácii zahynuli alebo sa zranili, a tiež na tisícky tých, ktorí emigrovali do zahraničia. "21. august bol u vtedajších ľudí mimoriadne bolestivým a známym dátumom," poznamenal Budaj. V súvislosti s 21. júnom 1990 uviedol, že v to leto opustilo naše územie 73 500 vojakov a 39-tisíc ich rodinných príslušníkov. "Mali tu pripravených 1220 tankov, 2500 bojových vozidiel pechoty a obrnených transportérov, 105 lietadiel, 175 vrtuľníkov a 95-tisíc ton munície," pripomenul. Budaj chce tiež riešiť koncepciu národného cintorína v Bratislave. V súčasnosti je jeden v Martine, podľa Budaja by však národný cintorín malo mať aj hlavné mesto. Mal by ním byť Ondrejský cintorín v Bratislave. "Nie je to proti Martinskému. Ten je plný, nedá sa tam pochovávať. Aj pán Dubček je v Slávičom údolí. Chýba tu koncepcia národného cintorína," poznamenal dnes Budaj s tým, že by takto boli dva národné cintoríny.


Francúzsko dostane na ochranu hraníc od Británie 44 miliónov libier

Financie sú určené na oplotenie, kamery a detektory v okolí hraníc.

LONDÝN. Veľká Británia poskytne 44,5 milióna libier (v prepočte 50,24 milióna eur) na posilnenie bezpečnosti hraníc na francúzskej strane Lamanšského prielivu. Financie sú určené na vybudovanie oplotenia, umiestnenie kamier a infračervených detektorov v okolí mesta Calais a na ďalších miestach na hraniciach. Podrobnejšie informácie zverejní britská vláda po skončení summitu francúzskeho prezidenta Emmanuela Macrona s britskou premiérkou Theresou Mayovou. Zároveň sa očakáva, že Británia sa zaviaže prijať viac migrantov z utečeneckého tábora v Calais, predovšetkým detí bez sprievodu. Británia okrem toho sľúbila poskytnúť tri helikoptéry Chinook Kráľovského letectva na pomoc francúzskym ozbrojeným zložkám bojujúcim proti islamistickým radikálom v Mali. Francúzsko zas pošle svojich vojakov do Estónska a posilní tak britské jednotky na základni Severoatlantickej aliancie (NATO) pri hraniciach s Ruskom. Štvrtkový summit čiastočne upraví dohodu o ochrane štátnych hraníc a nelegálnej migrácii medzi Veľkou Britániou a Francúzskom, ktorú uzavreli v roku 2003. Krajiny ňou okrem iného zaviedli francúzske hraničné kontroly vo Veľkej Británii a britské kontroly vo francúzskom Calais. Dohoda tiež bráni migrantom bez dokladov vstúpiť na územie Veľkej Británie a zaručuje ich zotrvanie na území Francúzska.


Protestujúci v Hongkongu zaútočili na sídlo tlačovej agentúry Sinchua

Polícia ešte predtým použila vodné delá a splzotvorný plyn.

HONGKONG. Demonštranti v Hongkongu poškodili v sobotu priestory sídla čínskej štátnej tlačovej agentúry Sinchua a na jej priečelie nastriekali grafiti. Ide o prvý prípad útoku na čínsku tlačovú agentúru v priebehu mesiace trvajúcich protestov. Informovala o tom agentúra AP. Miestne médiá priniesli zábery požiaru založeného v loby budovy patriacej Sinchue v hongkonskej štvrti Wan Čchaj, ako aj rozbitých vchodových dverí a okien či grafiti nastriekaného na priečelí sídla agentúry. Ešte predtým použila polícia v tej istej štvrti vodné delá a splzotvorný plyn, keď protestujúci hádzali na policajtov zápalné fľaše. Demonštranti podľa denníka South China Morning Post tiež poškodili vstupnú časť jednej zo staníc metra a zdemolovali neďalekú prevádzku spoločnosti Starbucks. Polícia pri zásahoch zadržala niekoľko výtržníkov. Protestujúci v Hongkongu často útočia na čínske banky a spoločnosti, ktoré sú podľa nich napojené na vládu v Pekingu. Tú demonštranti obviňujú z obmedzovania slobôd, ktoré im boli zaručené, keď Británia v roku 1997 odovzdala Hongkong Číne.


Smutný hrdina finále Ligy majstrov Karius opúšťa Liverpool. Bude hosťovať v Besiktasi

LIVERPOOL. Nemecký futbalový brankár Loris Karius mieri na hosťovanie do tureckého Besiktasu. Podľa britských médii sa obe strany dohodli na dvojročnom hosťovaní. Dvadsaťpäťročný gólman odohral svoj posledný súťažný zápas za FC Liverpool vo finále Ligy majstrov 2017/2018. Anglické mužstvo v ňom nestačilo na obhajcu trofeje španielsky Real Madrid (1:3). V júli prestúpil do liverpoolskeho FC brazílsky brankár Alisson za 72,5 milióna eur, čím sa odchod Kariusa stal ešte pravdepodobnejším. Informácie priniesol portál BBC.


Igor Vlha: Toto nie je slovenské lyžovanie. Toto je súkromný tím Vlha

Preview

1. kolo online

Pred 2. kolom

2. kolo online

Súhrn

Fotogaléria

Reakcie osobností

Ohlasy médií

Osudný deň

Hrdý otec

Hrdý otec vidí pozitíva najmä vo výbornom výsledku v zjazde.

LIPTOVSKÝ MIKULÁŠ. Igor Vlha bol naživo takmer pri všetkých úspechoch svojej dcéry Petry Vlhovej, ale jej cestu za striebrom v alpskej kombinácii na svetovom šampionáte v Aare si pozrel len na diaľku prostredníctvom televíznej obrazovky. Pracovné povinnosti mu zatiaľ nedovolili vycestovať do Švédska. ,,Prežívam to normálne. Ako povedal tréner Livio Magoni, aj mňa zaujíma najmä postavenie v celkovom hodnotení Svetového pohára, kde je Petra zatiaľ druhá. Som však zo striebornej medaily šťastný," uviedol Vlha pre denník Šport. Cení si najmä výborný výkon v zjazdovej časti kombinácie, po ktorej bola Vlhová ôsma. To bol základ posunu do boja o titul majsterky sveta, ktorý prehrala len o tri stotiny sekundy so Švajčiarkou Wendy Holdenerovou. ,,Tomu, čo predviedla Peťa v zjazde, nerozumiem. Asi sa máme pripraviť na to, že bude v zjazdoch štartovať častejšie. Istota v skokoch, zabalenie v zjazdovom postoji, nasadenie... Peťa si medailu zaslúžila, jej prejav v zjazde bol excelentný," vravel Vlha. Na pripomenutie, že ide o historicky prvú medailu v individuálnej disciplíne pre slovenské zjazdové lyžovanie na majstrovstvách sveta, Vlha podotkol: ,,Neviem, či to môžem nazvať míľnik v slovenskom lyžovaní, pretože toto nie je slovenské lyžovanie. Toto je súkromný tím Vlha. Keby som mal ísť v líniách slovenského lyžovania, tak sme niekde dolu." Veľkú zásluhu na Vlhovej výkonnostnom raste má jej taliansky tréner. Chváli ho aj Vlha. ,,Livio Magoni je mág. Je tvrdý, zrejme to tak však má byť. Vie, čo robí a absolútne mu do toho nezasahujem. Ja riešim financie a logistiku. Petin prejav v zjazde zrejme napovedá aj niečo do budúcnosti," naznačil Vlha. Pri ďalších dvoch súťažných vystúpeniach jeho dcéry na MS by už mal byť osobne. Teší sa najmä na obrovský slalom, ktorý sa pôjde vo štvrtok. V sobotu je na programe klasický slalom. ,,Petru veľmi rád sledujem v obrovskom slalome. V tejto disciplíne však môže zaútočiť na medailu aj desať dievčat. Ak to dcére vyjde, budeme králi," dodal Vlha pre Šport.


Africký mor ošípaných je 30 kilometrov od slovenských hraníc

Vakcína proti vírusu Afrického moru ošípaných nebola dodnes vyvinutá.

BRATISLAVA. Na stránke Národného ústavu pre bezpečnosť potravín v Maďarsku sa objavili ďalšie prípady uhynutých diviakov 30 kilometrov od hraníc so Slovenskom. Diviaky zomreli na africký mor ošípaných, ktorý síce neohrozuje človeka, ale spôsobuje značné hospodárske škody. Vakcína proti vírusu nebola dodnes vyvinutá. Píše o tom Slovenská poľovnícka komora na svojej webovej stránke. Vírus sa objavil v oblasti Gyöngyös. Posledné dva prípady nájedených uhynutých diviakov potvrdil ústav 3. a 8. mája 2018. "Je teda pravdepodobné, že infikovaná zóna sa rozšíri smerom k našim hraniciam a rovnako ako v Maďarsku, aj v južných okresoch Slovenska bude vytvorená nárazníková zóna, kde budú platiť prísne opatrenia za účelom výrazného znižovania stavov diviačej zveri," píše Slovenská poľovnícka komora. Vytvorenie nárazníkovej zóny potvrdilo v stredu pre Rádio Slovensko aj ministerstvo pôdohospodárstva. V poľovných revíroch bude celoročný monitoring a zákaz prikrmovania. Farmári by zase mali budovať lepšie zábrany, ktoré oddelia chované ošípané od divej zvery. Na Slovensku už platí zákaz dovozu živých ošípaných aj tepelne neopracovaných výrobkov z oblastí, kde sa africký mor vyskytol. Zákaz platí pre celú Európsku úniu a začiatkom mája zakázala dovoz ošípaných a výrobkov z nich pochádzajúcich z Maďarska aj Ukrajina. Predtým rozhodli o podobnom opatrení aj Srbsko, Japonsko, Taiwan, Singapur a Južná Kórea.


Strelec na cesnakovom festivale v USA zabil šesťročného chlapca a 13-ročné dievča

Streľba si vyžiadala tri obete a najmenej 15 zranených.

GILROY. Šesťročný chlapec Stephen Romero, trinásťročné dievča a dvadsaťročný muž sa stali obeťami vyčíňania strelca na víkendovom gastronomickom festivale v mestečku Gilroy v americkej Kalifornii. O identite obetí informoval v pondelok šéf miestnej polície Scot Smithee. Útočníkom bol devätnásťročný Santino William Legan, ktorý sa na festival dostal cez bezpečnostné zábrany a spustil podľa všetkého náhodnú streľbu do davu. Strieľal pritom útočnou puškou, ktorú mal v legálnom vlastníctve. Po menej ako minúte od začiatku streľby zasiahli policajti a útočníka, ktorý aj na nich namieril zbraň, zastrelili. "Som hrdý na našich policajtov za to, že sa dokázala s týmto mužom porátať tak rýchlo. Boli tam tisíce ľudí. Veľmi rýchlo sa to mohlo zvrtnúť na niečo ešte omnoho horšie," povedal v pondelok Smithee. Streľba, ktorá si vyžiadala aj najmenej 15 zranených, sa odohrala v nedeľu večer počas posledného dňa trojdňového festivalu, ktorý sa koná každoročne v meste Gilroy. Motív páchateľa zatiaľ nie je známy. Podľa niektorých svedkov mal aj komplica, po ktorom polícia naďalej pátra.Gilroy Garlic Festival (Gilroyský festival cesnaku) pritiahne každoročne viac než 100-tisíc návštevníkov. Mesto Gilroy sa nachádza asi 176 kilometrov juhovýchodne od San Francisca.


V ruskej jadrovej elektrárni došlo k výpadku troch zo štyroch energoblokov

Elektráreň sa nachádza približne 350 kilometrov severozápadne od Moskvy.

MOSKVA. Zrejme v dôsledku skratu v elektrickom vedení sa vo štvrtok vypli tri zo štyroch energoblokov jadrovej elektrárne Kalinin v Tverskej oblasti na severozápade Ruska. Informovala o tom rozhlasová stanica Echo Moskvy s odvolaním sa na Andreja Timonova, predstaviteľa spoločnosti Rosenergoatom, ktorá je operátorom ruských jadrových elektrární. Timonov ubezpečil, že úroveň radiácie na území elektrárne a v jej okolí je v norme. Mimoriadna situácia nepostihne ani odberateľov elektriny v regióne, uviedol. Jadrová elektráreň sa nachádza približne 350 kilometrov severozápadne od Moskvy, v Tverskej oblasti. Elektrinu vyrába a dodáva do elektrickej siete miest Tver, Petrohrad, Moskva, Vladimir a Čerepovec. Očakáva sa, že k opätovnému zapojeniu energoblokov dôjde ešte v priebehu štvrtka, najneskôr v piatok, dodalo Echo Moskvy.


Tatar opäť skóroval aj asistoval. Montreal otočil zápas vo Vegas

NEW YORK. Slovenský hokejista Tomáš Tatar mal veľký podiel na víťazstve Montrealu na ľade Vegas 5:4 po predĺžení vo štvrtkovom zápase NHL. Tatar strelil gól, pridal aj asistenciu a jeho tím si pripísal tretie víťazstvo v sérii. Montreal sa po siedmom triumfe v sezóne posunul na tretiu priečku v Atlantickej divízii. Tatar opäť nastúpil v prvej útočnej formácii Canadiens a mal prsty v prvom aj treťom góle svojho tímu. Už v 3. min zápasu hostia otvorili skóre Phillipom Danaultom. Tatar predtým udržal puk v útočnom pásme, zamiešal s ním, elegantne ho pristavil na hokejku Sheu Webera a po jeho strele Danault z dorážky skóroval. Hráči Vegas otočili vývoj a po zásahu Marka Stona zo 48. min viedli 4:2. Potom prišiel k slovu opäť Tatar, hoci jeho gól na 3:4 bol z veľkej miery aj dielom šťastia. Šesť a pol minúty pred koncom tretej tretiny hostia dohrávali presilovku a Stone v snahe odpáliť puk do bezpečia nastrelil Tatara do hrude. Odtiaľ sa puk odrazil za chrbát brankára Vegas. Bol to štvrtý gól a jedenásty bod slovenského krídelníka v tejto sezóne NHL. Tatar ním naštartoval výsledkový obrat hostí. Brendan Gallagher neskôr vyrovnal na 4:4 a Max Domi po dvadsiatich šiestich sekundách predĺženia rozhodol o dvoch bodoch pre Montreal. Tatar celkovo odohral 17:14 min a pripísal si aj dva bodyčeky, jednu zablokovanú strelu a dve trestné minúty. Aj druhý štvrtkový zápas NHL priniesol veľký obrat a predĺženie. Nashville viedol nad Calgary po dvoch tretinách 4:1 a ešte minútu a pol pred koncom tretej tretiny 5:4, ale bral iba jeden bod. Kanadský tím nasmeroval za víťazstvom Mattthew Tkachuk, keď skóroval 39 sekúnd pred koncom riadneho hracieho času a potom aj dve sekundy pred záverom predĺženia. "Mal som šťastie, že to tam padlo. Vedel som, že prebiehajú posledné sekundy a že sa treba ponáhľať. Nevedel som, či vôbec stihnem vystreliť, ale podarilo sa to," uviedol Matthew Tkachuk podľa portálu NHL. NHL 2019/2020 - Základná časť - výsledky - piatok: Góly: 6. Bonino (C. Smith, Ellis), 11. Watson (Sissons, Irwin), 25. Järnkrok (Watson), 39. Järnkrok (Watson), 59. Watson (Sissons, Ekholm) – 16. D. Ryan (Tkachuk, Hanifin), 42. R. Andersson (J. Gaudreau, Monahan), 54. E. Lindholm (Monahan), 57. Quine (Giordano, D. Ryan), 60. Tkachuk (Monahan, J. Gaudreau), 65. Tkachuk (E. Lindholm, Brodie) Góly: 15. W. Karlsson (Marchessault, R. Smith), 20. Tuch (Schmidt, Eakin), 45. Glass (Eakin), 48. Mark Stone (Pacioretty) – 3. Danault (S. Weber, Tatar), 30. Drouin (Reilly, Domi), 54. Tatar, 59. Gallagher (Armia), 61. Domi (Petry) /Útočník Tomáš Tatar (Montreal) odohral 17:14 min, strelil 1 gól, pridal 1 asistenciu, 4 strely, 2 "hity", zablokoval 1 strelu, a odsedel si 2 trestné minúty./


Bavorsko: USA nebudú presúvať vojakov do Poľska

Trump súhlasil so základňou pre tisíc vojakov v Poľsku.

MNÍCHOV. Spojené štáty sa nechystajú obmedzovať prítomnosť svojej armády v nemeckej spolkovej krajine Bavorsko. Vedúci úradu tamojšej krajinskej vlády Florian Herrmann to vyhlásil v stredu po tom, ako vyvolali rozruch úvahy amerického prezidenta Donalda Trumpa o preložení vojenských jednotiek z Nemecka do Poľska, informovala agentúra DPA. "Dostali sme veľmi dobré správy pre pôsobiská americkej armády v Bavorsku," vyjadril sa Herrmann po rokovaniach na pôde ministerstva obrany Spojených štátov a národno-bezpečnostnej rady Bieleho domu. "Nie sú žiadne snahy znižovať počet amerických vojakov a civilistov trvalo umiestnených v Bavorsku," dodal. Ohlásené vybudovanie základne pre 1000 amerických vojakov v Poľsku podľa Herrmanna nebude mať "nepriaznivé dôsledky" pre Bavorsko. To ponúka naďalej "vynikajúce rámcové podmienky, v ktorých sa 40-tisíc vojenských a civilných zamestnancov amerických síl cíti ako doma", čo Herrmannovi podľa vlastných slov potvrdili aj "partneri z americkej vlády". Trump minulú stredu vyjadril súhlas so zriadením základne pre ďalších 1000 príslušníkov amerických ozbrojených síl v Poľsku. Náklady na jej výstavbu bude hradiť poľská strana. V Poľsku sa v súčasnosti nachádza približne 4000 príslušníkov ozbrojených síl USA. Trump ešte predtým uviedol, že uvažuje o vyslaní až 2000 ďalších amerických vojakov do Poľska.


V Čečensku podľa miestnych úradov otvorili najväčšiu mešitu Európy

Mešita dokáže poňať desiatky tisíc veriacich.

MOSKVA. Úrady v ruskom regióne Čečensko v piatok slávnostne otvorili podľa ich vyjadrenia "najväčšiu mešitu" Európy. Na podujatí sa zúčastnili miestni aj zahraniční činitelia, informovala tlačová agentúra Reuters. Mramorom zdobená mešita pomenovaná po prorokovi Mohamedovi má kapacitu vyše tridsiatich tisíc ľudí a čečenské úrady ju označujú za "najväčšiu a najkrajšiu" stavbu svojho druhu v Európe. Čečenský líder Ramzan Kadyrov, spojenec ruského prezidenta Vladimira Putina, vyhlásil, že mešita, situovaná v meste Šali pri regionálnej metropole Groznyj, je "jedinečná svojím dizajnom a majestátna svojou veľkosťou". Jej príslušné pozemky so záhradami a fontánami môžu poňať ďalších sedemdesiattisíc veriacich, uvádzajú čečenské úrady. Kadyrov, ktorého v roku 2007 vymenoval Putin za lídra tohto prevažne moslimského regiónu, stojí na čele oživenia islamu v Čečensku. V roku 2008 otvoril v Groznom inú opulentnú mešitu - Mešitu Achmata Kadyrova, pomenovanú po svojom otcovi, predošlom vodcovi tejto autonómnej kaukazskej republiky. Mešita známa aj pod názvom Srdce Čečenska má kapacitu desaťtisíc veriacich Mesto Groznyj bolo po rozpade bývalého Sovietskeho zväzu v roku 1991 zničené počas dvoch vojen medzi Moskvou a separatistami. Kadyrov je kritizovaný skupinami aktivistov za rozsiahle porušovanie ľudských práv, on však dané obvinenia popiera. Jeho stúpenci mu prisudzujú zásluhy za nastolenie relatívneho pokoja a stability.


Mali neodpovedá na žiadosť o vydanie odsúdeného Kosíka

Bývalého príslušníka SIS z kauzy zavlečenia prezidentovho syna chytili v Mali v novembri. Do väzenia má ísť za falšovanie zmeniek.

BRATISLAVA. Už takmer dva mesiace čaká bývalý príslušník Slovenskej informačnej služby Ľuboš Kosík vo väzení v africkom Mali na rozhodnutie o vydaní na Slovensko. Kosík ušiel po tom, ako mu Najvyšší súd v júni minulého roka vymeral 14 rokov väzenia za falšovanie zmeniek v celkovej hodnote 2,4 milióna eur. Zapletený však bol podľa výsledkov vyšetrovania aj do kauzy zavlečenia syna exprezidenta Michala Kováča mladšieho z roku 1995. Prípad súdy doteraz nemohli uzavrieť pre sporné amnestie expremiéra Vladimíra Mečiara. Polícia hneď po zadržaní Kosíka tvrdila, že „prebieha intenzívna komunikácia medzi justičnými orgánmi oboch krajín", aby Kosíka vydali na Slovensko. Ministerstvo spravodlivosti požiadalo o vydanie v decembri, keď preložilo potrebné doklady do francúzštiny. Policajné prezídium vo štvrtok potvrdilo, že Slovensko už urobilo všetky potrebné úkony a teraz už len čaká. „Očakávame proces vydania, ktorý usí byť schválený kompetentnými orgánmi v Mali. Termín vydania zatiaľ z Mali potvrdený nebol," reagoval hovorca Martin Wäldl. Ubezpečil, že Kosík sa stále nachádza vo väzbe. Strávil tam teda Vianoce, Nový rok aj sviatok vzniku Slovenskej republiky. „V súčasnosti čakáme na ich rozhodnutie vo veci našej žiadosti o vydanie," konštatoval aj hovorca rezortu spravodlivosti Peter Bubla. Kosík mohol utiecť legálne s vlasným pasom. Počas súdneho procesu bol totiž na slobode a príslušné orgány neurobili žiadne opatrenia, aby zabránili jeho vycestovaniu do zahraničia. Na vyhlásenie verdiktu Najvyššieho súdu už Kosík neprišiel a zmizol. Proces jeho prevozu na Slovensko môže skomplikovať aj to, že Slovensko nemá s Mali zmluvu o vydávaní občanov. Je teda možné, že Mali bude za vydanie Kosíka požadovať od Slovenska protislužbu, prípadne ústupok v inej veci.


Zabil štyroch ľudí, dostal štyri doživotia a 280 rokov

Páchateľ zastrelil svoju bývalú priateľku, jej dve malé deti a nového priateľa.

ROCKFORD. Štyri doživotia a k tomu ešte ďalších 280 rokov odňatia slobody vymeral v piatok súd v Rockforde v americkom štáte Illinois 24-ročnému mužovi za štvornásobnú vraždu. Calvin L. Carter III. zavraždil v roku 2014 svoju bývalú priateľku Martiu Flint, jej dvoch synov vo veku šiestich a štyroch rokov, a jej nového priateľa. "Bodaj by tí istí démoni, v mene ktorých si konal, týrali tvoju dušu v pekle," povedala páchateľovi na súde Rolanda Collins, matka ženskej obete jeho vyčíňania.


Remišová si nevie predstaviť, že Fico môže byť zvolený za ústavného sudcu

S podporou hnutia OĽaNO na post ústavného sudcu premiér rozhodne rátať nemôže.

BRATISLAVA. Informácia o tom, že premiér Robert Fico (Smer) zvažuje svoju kandidatúru na ústavného sudcu a spája ju práve s pozíciou predsedu Ústavného súdu SR, poslankyňu Národnej rady SR Veroniku Remišovú (OĽaNO) prekvapila. S informáciou prišiel minulý týždeň Denník N. "Na Ústavný súd SR by nemali kandidovať minimálne súčasní politici a aktívni politici. Pán Fico je predseda najsilnejšej strany, je to premiér, je to aktívny politik a ja si neviem predstaviť, ako by bolo možné, aby sme v právnom štáte zvolili na post ústavného sudcu premiéra," povedala pred novinármi Remišová. S podporou hnutia OĽaNO na post ústavného sudcu Fico rozhodne rátať nemôže. "Priečilo by sa to všetkým princípom, ktoré v tejto otázke vyznávame. Ústavný súd SR je jedna z najzákladnejších inštitúcií štátu, zaručuje ústavnosť štátu, chráni naše ústavné práva a nie je predsa možné, aby o týchto právach rozhodoval aktívny politik," uviedla s tým, že takáto funkcia je nestranná a nemá tam čo hľadať aktívny politik.Denník N informoval, že vo februári 2019 sa skončí funkčné obdobie deviatim sudcom Ústavného súdu vrátane predsedníčky Ivetty Macejkovej. "Na jeseň by mal parlament zvoliť 18 kandidátov, z ktorých prezident Andrej Kiska vyberie deväť sudcov a zároveň aj vymenuje predsedu Ústavného súdu SR," uviedol denník, ktorému informáciu potvrdilo viacero od seba nezávislých zdrojov z vládnych aj opozičných strán. Fico by najprv musel prejsť voľbou v parlamente a následne by ho do funkcie musel vymenovať prezident. Premiér kandidatúru zatiaľ nepripustil. „Mojou ambíciou je, a už som to niekoľkokrát zdôraznil, doviesť stranu Smer k piatemu víťazstvu vo voľbách a k štvrtej účasti vo vláde,“ zareagoval pre Denník N na otázku, či zvažuje kandidatúru.


Slovenskí vojaci odchádzajú v rámci iniciatívy V4 na misiu do Lotyšska

Z pohľadu výcviku ide podľa ministra obrany Petra Gajdoša o novú skúsenosť.

BRATISLAVA. So 149 profesionálnymi vojakmi Ozbrojených síl (OS), ktorí odchádzajú na výcvikovú misiu do Lotyšska, sa v piatok v Leviciach rozlúčil minister obrany Peter Gajdoš a náčelník Generálneho štábu OS generál Milan Maxim. Vyslaním vojakov Slovensko napĺňa svoj záväzok z minuloročného summitu NATO vo Varšave, ktorý sme prijali v rámci opatrení na posilnenie kolektívnej obrany NATO na východnej hranici. Táto skupina nesie meno Štefánik a tvoria ju predovšetkým príslušníci levického práporu, väčšinou z prvej mechanizovanej roty, doplnení sú ďalšími vojakmi najmä z topoľčianskej mechanizovanej brigády, ako aj príslušníci čaty opráv a prepravy z martinského opravárenského práporu a hlohovského práporu logistiky. V Lotyšsku budú do konca júna. „Naši vojaci odchádzajú do Pobaltia v rámci spoločnej iniciatívy V4, ktorá bola prijatá Severoatlantickou alianciou. Po prvýkrát v histórii sa takýmto spôsobom priamo zapájame do opatrení na uistenie spojencov na východnom krídle. Z pohľadu výcviku ide pre nás takisto o novú skúsenosť, pretože príslušníci Ozbrojených síl doposiaľ neboli nikdy na výcviku v zahraničí v takomto počte a tak dlhé obdobie,“ zdôraznil minister obrany Gajdoš. Ako doplnil, krajiny V4 dospeli ku konsenzu vo veľmi krátkom čase. Je to prejav solidarity, jasný dôkaz „silnej značky V4“, ale aj napĺňania mušketierskeho hesla NATO „jeden za všetkých, všetci za jedného“, uviedol šéf rezortu obrany. Každá z krajín V 4 prispieva do výcvikovej misie svojím príspevkom. Prvú rotáciu vyslala začiatkom roka 2017 Česká republika do Litvy. Na ňu nadväzuje, v termíne od apríla do konca júna, naše účelové zoskupenie Štefánik v Lotyšsku. Nasledovať bude pôsobenie maďarských vojakov v Estónsku a nakoniec budú pôsobiť poľskí vojaci v Litve. V4 vrátane slovenského príspevku bude pôsobiť v rámci tzv. assurance measures, teda aktivity na ubezpečenie spojencov, a nie v rámci enhanced forward presence, čiže predsunutej prítomnosti vojsk NATO na obranu východnej hranice, vysvetlil pre agentúru SITA riaditeľ Slovenského inštitútu pre bezpečnostnú politiku (SSPI) Jaroslav Naď. Týmto príspevkom má V4 cieľ deklarovať súdržnosť so spojencami, ale zároveň je to signál, že to nie je namierené proti Rusku. Z pohľadu Slovenska ide zároveň o kompromis v rámci vládnej koalície, kde vyslanie na cvičenie je priechodnejšie a zároveň do NATO deklarujeme, že niečo posielame. Naď každé medzinárodné cvičenie Ozbrojených síl hodnotí pozitívne, ale spojenci v aliancii by od nás podľa neho očakávali aktívnejší postoj. Ide o obranu východnej hranice NATO, teda aj o obranu SR, pripomenul.


Fanúšikovia kričali, aby to skúsil. Argentínčan strelil prvý gól v drese Barcelony

Vôbec som si nebol istý, či pokutový kop premením, priznal Javier Mascherano.

BARCELONA. Zdrvujúce víťazstvo FC Barcelona nad Osasunou 7:1 v stredajšom súboji 34. kola La Ligy prinieslo aj gólovú premiéru Javiera Mascherana v drese FC Barcelona - po bezmála siedmich rokoch. Tridsaťdvaročný Argentínčan v 67. min z pokutového kopu prekonal brankára hostí Salvatoreho Sirigua a upravil na priebežných 6:1. Defenzívny univerzál s prezývkou "El Jefecito" (malý šéf) potreboval 319 zápasov v drese katalánskeho veľkoklubu, aby rozvlnil sieť. O ďalšie zásahy víťazného tímu sa rovným dvojgólovým dielom podelilo trio Lionel Messi, André Gomes a Paco Alcácer. "Ani som nechcel ísť do toho, ale pod tlakom spoluhráčov a divákov som sa odhodlal. Vôbec som si však nebol istý, či pokutový kop premením," uviedol Mascherano na oficiálnom webe FC Barcelona. Pôvodne mal jedenástku zahrávať Chorvát Ivan Rakitič, ale veľkodušne túto možnosť prenechal Mascheranovi. "Fanúšikovia za bránkou na neho kričali, aby to skúsil. Som veľmi rád, že sa mu to podarilo. Je to jeden z našich kľúčových hráčov a dokazuje to celé roky," pochválil Mascherana tréner FCB Luis Enrique. "Som rád, že to zvládol a verím, že pridá aj ďalšie góly," skonštatoval Rakitič na webe FC Barcelona. Štatistický portál Optasports vyrátal, že Mascheranov presný zásah číslo 1 prišiel po 194 zápasoch a 31 pokusoch na bránku v rámci najvyššej španielskej súťaže La Ligy. "Zároveň to bol jubilejný päťstý gól FC Barcelona pod vedením trénera Luisa Enriqueho," dodáva OptaSports. Na prelomenie gólovej kliatby v podaní Mascherana zareagovalo množstvo jeho priaznivcov, medzi nimi aj barcelonskí spoluhráči, na sociálnych sieťach. Pobavila napríklad fotografia, ako si Lionel Messi fotí Mascherana a pod nimi sú veľavravné čísla v počte strelených gólov za ich klub: 502 a 1. Premenená jedenástka proti Osasune bol len siedmy gól Mascherana v celej profesionálnej kariére. Trikrát trafil ešte v drese FC Liverpool pred rokom 2014 a zostávajúce tri zásahy pridal v reprezentačnom tíme Argentíny. Zatiaľ naposledy tam bol úspešný 4. júna 2014 proti Trinidadu a Tobagu.


Otvorili prvý úsek stokilometrovej cyklotrasy

Cyklotrasu dlhú 13,4 kilometra medzi Hornou Stredou a Novým Mestom nad Váhom otvoril v piatok pelotón viac ako sto cyklistov.

HORNÁ STREDA. Pelotón viac ako sto cyklistov v piatok spoločnou jazdou otvoril 13,4-kilometra dlhý úsek cyklotrasy medzi Hornou Stredou a Novým Mestom nad Váhom v Trenčianskom kraji. Ide o prvú časť cyklotrasy, ktorá bude mať po dokončení sto kilometrov a povedie popri Váhu naprieč celým Trenčianskym krajom od hranice s Trnavským až po Žilinský kraj. Trenčiansky samosprávny kraj zaplatil za prvú časť asfaltovej cyklotrasy 3,7 milióna eur. Župan Jaroslav Baška počas otvorenia pripomenul, že cyklotrasa je po celej dĺžke úplne oddelená od automobilovej dopravy, takže je bezpečná. "Tento rok ešte plánujeme otvoriť úsek Púchov - kúpele Nimnica, právoplatné územné rozhodnutia máme na dva ďalšie úseky Nové Mesto nad Váhom – Trenčín a Považská Bystrica – hranica so Žilinským krajom,“ povedal župan. Vážska cyklotrasa by podľa jeho odhadov mohla byť v celej stokilometrovej dĺžke otvorená v priebehu štyroch až piatich rokov. Cyklotrasa sa začína na hranici s Trnavským krajom, jej priemerná šírka je tri metre. Môže poslúžiť aj ako alternatíva pre dopravu do zamestnania, pretože v jej blízkom okolí sídli približne dvadsať regionálnych zamestnávateľov, firiem a spoločností. Trenčiansky samosprávny kraj momentálne hľadá názov pre budúcu stokilometrovú cyklotrasu. Zo stovky návrhov boli do finálového hlasovanie vybrané názvy Cyklotrasa Matúša Čáka Trenčianskeho, Považská cyklotrasa Matúša Čáka a Vážska cyklomagistrála. O konečnom názve rozhodne verejnosť do polovice júna.


Ford vytvoril nový svetový rekord, pneumatikami pogumoval najväčšiu plochu

Podporil tým osvetovú kampaň k rakovine prsníka.

RIDYAH, BRATISLAVA. Saudskoarabský predajca Fordu Al Jazirah Vehicles Agencies spolu so závodným tímom Al Jazirah Ford Racing získali zápis v Guinnesovej knihe rekordov za najväčší obrazec zo stôp po pneumatikách. Na jeho vytvorenie boli použité dva Fordy Mustang predchádzajúcej generácie v úprave RTR s pretekárskymi motormi a špeciálnymi pneumatikami z ružovej gumy. Za volantom sedeli pretekári Abdulhadi Al-Qahtani a Muath Al-Essa. Ničiť pneumatiky sa dá aj za dobrú vec. "Pogumovaná" plocha o rekordnej rozlohe 883.98 metrov štvorcových má tvar ružovej stužky - loga osvetovej kampane k rakovine prsníka.


SHMÚ varuje pred intenzívnym dažďom na strednom Slovensku

BRATISLAVA. Vlnu horúčav v nedeľu ukončí daždivé počasie. Slovenský hydrometeorologický ústav (SHMÚ) vydal výstrahu pred dažďom prvého, najnižšieho stupňa. Platí pre časť stredného Slovenska. Podľa meteorológov sa v Banskobystrickom kraji, na Liptove a v okrese Levice môžu od popoludnia do pondelka (7.8.) rána vyskytnúť ojedinele zrážky s úhrnom 25 až 45 milimetrov. Sprevádzané môžu byť prechodne aj búrkami. Takýto úhrn zrážok už podľa meteorológov predstavuje potenciálne nebezpečenstvo pre ľudské aktivity. Na východe Slovenska budú ešte aj v nedeľu tropické horúčavy. Slovenský hydrometeorologický ústav (SHMÚ) vydal výstrahu prvého, najnižšieho stupňa pred vysokými teplotami. Týka sa okresov Trebišov, Michalovce a Sobrance na krajnom juhovýchode. Meteorológovia očakávajú, že maximálne teploty tu môžu ojedinele dosahovať až 33 stupňov Celzia. Výstraha platí do 14.00 h.


Katalánski starostovia demonštrovali za referendum o nezávislosti

MADRID. Viac než 500 starostov zo španielskeho regiónu Katalánsko v sobotu demonštrovalo pred Barcelonskou univerzitou na podporu plánovaného referenda o nezávislosti tohto regiónu, ktoré by sa malo konať 1. októbra. Informovala o tom agentúra DPA. Protestujúci odovzdali separatistickému katalánskemu premiérovi Carlesovi Puigdemontovi podporný list. Puigdemont sa vyjadril, že bez ohľadu na varovanie centrálnej vlády v Madride a niekoľko právnych zákazov sa referendum uskutoční. "Štát má z nás strach a my budeme pokračovať," vyhlásil premiér, podľa ktorého sa dá "útlak zo strany španielskeho štátu" poraziť jedine vysokou volebnou účasťou. Katalánsky parlament schválil referendum už vlani na jeseň. Ústredná vláda v Madride pod vedením španielskeho premiéra Mariana Rajoya však vníma toto úsilie ako nelegálne. Španielska ústava stanovuje, že referendá o nezávislosti sa musia konať celonárodne, nie iba regionálne. Puigdemontov predchodca v úrade Artur Mas dostal dvojročný zákaz zastávať premiérsky post po tom, ako v roku 2014 protiústavne zorganizoval referendum o suverenite tohto regiónu ležiaceho na severovýchode Španielska. V ekonomicky silnom Katalánsku je výrazné separatistické hnutie. Z celkovo 948 katalánskych magistrátov je až 787 združených v Asociácii za nezávislosť Katalánska.


Mercedes prichádza s revolučnými svetlami

Svetlo má tri svetelné zdroje a každý má 1024 individuálne ovládaných bodov.

Keby sme mali vybrať automobilku, ktorá ponúka najlepšie svetlá, bez dlhého váhania označíme Mercedes. Už roky prichádza s novinkami v tejto oblasti. Kritériom pre moderné svetlá nie je len jeho farba, intenzita a množstvo osvetlenej plochy. Najmä v luxusných autách si šofér potrpí na kvalitné automatické svetlá bez nutnosti prepínať medzi stretávacími a diaľkovými svetlami. A to, čo je dnes v luxusných autách, sa postupne dostane aj do tých bežných. Príkladom je nová Astra. Jej Led Matrix svetlá sú v danej triede vysoký nadštandard. Aj preto nás poteší každá technologická novinka, prichádzajúca v nám nedostupných autách. Natáčanie svetiel a zhasínanie jednotlivých segmentov tak, aby svetlá dostatočne osvetľovali okolie, ale zároveň neoslňovali ostatných účastníkov premávky, je v prípade Mercedesu už dnes na vysokej úrovni. Z praxe vieme, že jeho svetlá robia minimum chýb a len výnimočne sa stane, aby nás protiidúci vodič "vyblikal". Teraz sa to v nemeckej automobilke rozhodli dotiahnuť do dokonalosti. Novinku vyvinula spoločnosť Osram v spolupráci s partnermi Daimler, Fraunhofer, Hella a Infineon. Nový svetlomet využíva tri svetelné zdroje LED nového druhu, z ktorých každý má 1 024 individuálne, výlučne elektronicky ovládaných bodov. Pre porovnanie v aktuálnej Triede E pracujú svetlomety MULTIBEAM LED značky Hella, každý s 84 individuálne ovládanými, vysokovýkonnými svetelnými diódami Osram. Nové svetlá sa podľa Mercedesu majú prispôsobiť "každému mysliteľnému priebehu zákruty". V tme nemá ostať žiadna okrajová zóna. Snímače vo vozidle analyzujú okolie s cieľom dostatočne osvetliť ostatných účastníkov cestnej premávky. Vodič si ich tak dokáže lepšie všimnúť. Súčasne však možno vynechať časti svetelného lúča, smerujúce na hlavy protiidúcich účastníkov cestnej premávky, aby sa spoľahlivo zabránilo ich oslneniu. Takéto variabilné diaľkové svetlo by na cestách nižšej triedy už vôbec nebolo potrebné tlmiť. Systém variabilného a adaptívneho rozptylu svetla má zabezpečiť osvetlenie na mieru v každej situácii. Pri vyššej rýchlosti sa napríklad automaticky zväčší aj dosah svetelného kužeľa. V mestskej doprave zasa širší rozptyl svetla zvyšuje bezpečnosť, pretože okrem cesty lepšie vysvieti aj chodník a okrajové zóny. Kedy sa tejto novinky dočkáme v sériových autách, nie je z tlačovej správy známe.


Merkelová kritizuje ofenzívu, ale chváli Turecko za pomoc utečencom

Ofenzíva spôsobuje podľa Merkelovej len ďalšie utrpenie.

BERLÍN. Turecko musí zastaviť svoju vojenskú operáciu v už bez toho vojnou zničenej Sýrii, kde svojim ťažením spôsobuje len ďalšie utrpenie. V nemeckom Spolkovom sneme (Bundestagu) to povedala vo štvrtok kancelárka Angela Merkelová, ktorá tak zopakovala výzvu na zastavenie tejto ofenzívy. Merkelová dodala, že turecká ofenzíva proti kurdským milíciám v Sýrii prinesie neistotu do daného regiónu, ale aj Európy, pričom môže anulovať predošlý úspech v boji proti teroristickej organizácii Islamský štát (IS), ktorý sa podarilo dosiahnuť do značnej miery práve vďaka kurdským silám. Merkelová však zároveň zdôraznila, že Turecko poskytuje útočisko približne 3,6 milióna sýrskych utečencov, čím pomáha Európe. Dodala, že naďalej podporuje migračnú dohodu, ktorú v roku 2016 Únia dosiahla s Tureckom. Merkelová hovorila v Bundestagu aj o Albánsku a Severnom Macedónsku, ktorým členské štáty EÚ v utorok odložili začatie prístupových rokovaní. Kancelárka uviedla, že Nemecko má obzvlášť blízko k týmto krajinám na západe Balkánu a chce ich integrovať do Únie. Podľa jej slov však prejavili niektorí členovia Únie istú rezervovanosť k tomuto integračnému procesu, pričom požadovali väčšiu transparentnosť. Merkelová zároveň dodala, že šanca na to, že Únia na summite, ktorý sa vo štvrtok začína v Bruseli, zaujme jednotný postoj, nie je veľká.


Kovalík podľahol Verdascovi a na turnaji ATP v Kitzbüheli končí v osemfinále

KITZBÜHEL. Slovenský tenista Jozef Kovalík neuspel v osemfinále dvojhry na antukovom turnaji ATP v rakúskom Kitzbüheli. V stredajšom stretnutí prehral so Španielom Fernandom Verdascom nasadeným ako tretím za 110 minút 4:6, 6:7 (7). Fernando Verdasco (3-Šp.) - Jozef KOVALÍK (SR) 6:4, 7:6 (7)


Prechádzky v oblakoch. Ako vyzerajú najzvláštnejšie lávky na svete

Most nemusí byť iba funkčná stavba. Môže sa stať atrakciou aj sám o sebe.

Od obrovských kovových štruktúr až po ručne upletené organické diela. Koncept lávok vyhradených pre chodcov nie je žiadna novinka. Napríklad benátsky most Rialto sa datuje do roku 1588 a s chodníkmi popri cestách rátali aj architekti veľkolepého Brooklynského mostu. Napriek tomu ľudstvo na istý čas akoby na chodcov zabudlo a veľkolepé diela inžinierov patrili iba autám. Budovaniu mostov určených jedine pre peších sa znovuzrodilo koncom minulého tisícročia. Posledná generácia novovybudovaných alebo modernizovaných lávok pre chodcov - kde sú autá prísne zakázané - má veľa podôb. Niektoré slúžia predovšetkým ako atrakcia pre turistov. Minulý týždeň sa zoznam mostov pre peších rozšíril o ďalší, takmer 500 metrov dlhý most pre peších turistov. Nachádza sa nad roklinou neďaleko švajčiarskeho mesta Zermatt a vraj ide o najdlhší visutý most pre peších na svete. Most s názvom Europabrücke (Európsky most) má dĺžku 494 metrov a je umiestnený 85 metrov nad roklinou Grabengufer. Švajčiarski stavitelia ním nahradili starší most, ktorý poškodili padajúce skaly. K malajskému mostu Langkawi Sky Bridge sa musíte vyviesť lanovkou. Fascinujúca stavba, ktorá sa vlní 700 metrov nad Adamanským morom, ale nevedie prakticky nikam. Jednou najdesivejších závesných konštrukcií na svete je visutý most Hussaini v Pakistane. Medzery medzi jeho drevenými doskami sú až znepokojivo široké. Pôvodná konštrukcia pochádza zo sedemdesiatych rokov, viackrát ho však ťažko poškodili povodne, naposledy v roku 2010. Jednoduchý visutý most neďaleko kanadského Vancouveru je upevnený len na dvoch miestach a pri chôdzi po ňom pocítite pre niekoho nepríjemné hojdanie. Most je súčasťou Capilano River Regional Park, ktorý ponúka viacero podobných atrakcií na kamenných bralách a v korunách stromov. Nejde o jediný most, pred ktorým majú cestovatelia rešpekt. Každý rok miestni dedinčania v Andách rekonštruujú svoje trávnaté lanové mostíky Q'eswachaka. Kým sa mosty každoročne rozpadnú, turisti cez ne môžu prechádzať za malý poplatok. Sklenený most Zhangjiajie Grand Canyon Glass Bridge dokončili už v roku 2015 a po sérii bezpečnostných testov ho vlani otvorili oficiálne pre verejnosť. Po nápore turistov ho museli dočasne uzavrieť necelé dva týždne po slávnostnom otvorení. Most tvorí 99 priehľadných tabúľ z trojvrstvového skla, ktoré sa počas promo akcií neúspešne pokúšali rozbíjať priamo na moste obrovským kladivom. Most naraz unesie 800 ľudí a jeho denná kapacita je obmedzená na 8-tisíc ľudí. Visutý most Ghasa postavili neďaleko dediny Gus v Nepáleaby uvoľnili úzke horské cesty v okolí, po ktorých pastieri hnali svoje stáda. Zámer celkom nevyšiel, po moste okrem ľudí presúvajú aj zvieratá.


Bieloruský školák zabil učiteľku a spolužiaka

Žiak použil bodnú zbraň a ušiel, neskôr ho zadržali.

MINSK. Učiteľka a jeden zo žiakov školy v bieloruskom meste Stoubcy prišli o život pri útoku bodnou zbraňou, ktorého páchateľom bol údajne mladík narodený v roku 2003. Ďalšie dve neplnoleté osoby utrpeli zranenia, informovala v pondelok tlačová agentúra DPA s odvolaním sa na vyhlásenie bieloruského ministerstva vnútra. Mladík z miesta činu ušiel, polícia ho však krátko na to zadržala. Dôvody jeho konania neboli bezprostredne jasné. Mesto Stoubcy sa nachádza približne 70 kilometrov juhozápadne od bieloruskej metropoly Minsk.


Ústavný súd sa zastal Eustreamu v spore s daniarmi

BRATISLAVA. Ústavný súd zrušil predvlaňajší verdikt najvyššieho súdu, ktorý zamietol žalobu prepravcu plynu Eustream v jeho spore s Finančnou správou o povinnosť zaplatiť mimoriadny odvod. Vyplýva to z piatkového oznámenia súdu. Príslušný senát rozhodol v prípade na neverejnom zasadnutí už v januári. Manažérsku kontrolu a menšinový podiel v Eustreame má skupina Energetický a priemyselný holding. Ústavný súd bez bližších podrobností uviedol, že spomínaným rozsudkom najvyššieho súdu boli porušené práva Eustreamu okrem iného na súdnu ochranu. Najvyšší súd bude musieť žalobu znova prejednať a riadiť sa verdiktom ústavných sudcov. Eustream rozhodnutie ústavného súdu zatiaľ nekomentoval. Pre rozhodnutie najvyššieho súdu Eustream neuspel v spore s Finančnou správou o povinnosť zaplatiť štátu 74,8 milióna eur na osobitnom odvode. Eustream, ktorý zaisťuje tranzit ruského plynu cez Slovensko ďalej do západnej Európy, u všeobecných súdov žalobou spochybnil postup daňového úradu pri výpočte osobitného odvodu firmy za rok 2013. Argumentoval, že jeho zisk, z ktorého sa osobitný odvod počíta, vzrástol nie vďaka lepšiemu hospodáreniu, ale v súvislosti s dodržaním európskej legislatívy ohľadom oddelenia dodávateľských a prepravných činností. Bratislavský krajský súd žalobe Eustreamu vyhovel, najvyšší súd ale verdikt súdu nižšej inštancie zmenil v neprospech plynárenskej firmy. Eustream následne podal ústavnú sťažnosť. Osobitný odvod vo výške 4,356 percenta zo zisku z vybraných činností uvalila v roku 2012 na firmy z regulovaných sektorov ekonomiky vrátane energetiky niekdajšia jednofarebná vláda premiéra Roberta Fica. Pred tromi rokmi potom vtedajšia Ficova koalícia presadila predĺženie platnosti osobitného odvodu a prechodné zdvojnásobenie jeho sadzby na 8,712 percenta ročne, ktoré sa postupne znižuje.


Amnesty International vyzýva na zastavenie dodávok zbraní do Izraela

Masívne zrážky medzi izraelskou armádou a Palestínčanmi vypukli v pásme Gazy.

BRATISLAVA. Postup izraelskej armády proti protestujúcim Palestínčanom v pásme Gazy považuje Amnesty International (AI) za porušenie medzinárodných štandardov a v niektorých prípadoch za vojnové zločiny. Organizácia vyzýva medzinárodné spoločenstvo na zastavenie dodávok zbraní a vojenského vybavenia do Izraela. Jej slovenská pobočka sa s rovnakou výzvou obrátila na Ministerstvo hospodárstva SR. "Toto je ďalší strašný príklad činov izraelskej armády, ktorá používa neprimeranú silu a ostrú muníciu proti demonštrantom a demonštrantkám. Toto je porušenie medzinárodných štandardov, v niektorých prípadoch sa dokonca zdá, že ide o úmyselné zabíjanie, a teda vojnové zločiny," povedal riaditeľ pre Blízky východ a severnú Afriku v AI Philip Luther, podľa ktorého musia izraelské orgány okamžite začať konať, aby zabránili ďalším stratám na životoch a vážnym zraneniam. Minulý mesiac vyzvala organizácia medzinárodné spoločenstvo, aby zastavilo dodávku zbraní a vojenského vybavenia do Izraela. "AI Slovensko sa k tejto výzve pridalo a vyzvalo ministra hospodárstva SR, aby zastavil vývoz zbraní a výrobkov obranného priemyslu do Izraela vzhľadom na pretrvávajúce riziko, že zbrane a výrobky obranného priemyslu by mohli byť použité na vážne porušenia medzinárodného humanitárneho práva a práva v oblasti ľudských práv," dodala Kamila Gunišová, vedúca kancelárie AI Slovensko s tým, že je znepokojujúce, že viac ako štvrtina slovenského exportu v minulom roku smerovala práve do Izraela. Masívne zrážky medzi izraelskou armádou a Palestínčanmi vypukli v pohraničnom pásme Gazy v pondelok (14.5.). Zranenia podľa palestínskeho ministerstva zdravotníctva utrpelo najmenej 2770 ľudí, pričom 1370 bolo postrelených. Zásahy izraelskej armády proti protestujúcim Palestínčanom odsúdili ďalšie krajiny a organizácie vrátane Sýrie, Kataru, iránskych revolučných gárd či libanonského militantného hnutia Hizballáh. Izrael vyhlásil, že úroveň násilia na hraniciach bola "bezprecedentná" a niektorí Palestínčania spustili paľbu do vojakov a nastražili tiež výbušniny. Dodal, že konal v záujme obrany štátnych hraníc. Spojené štáty v pondelok podporili "právo Izraela na svoju obranu" s tým, že zodpovednosť za smrť niekoľkých desiatok Palestínčanov pri protestoch v pásme Gazy "spočíva priamo na hnutí Hamas". Vyjadrenie hovorcu Bieleho domu Raja Shaha citovali agentúry AP a DPA.


Stovku v Rabate vyhral Ujah. Ak by ju bežal Volko, s časom z Poľska by skončil tretí

Pozrite si súhrn výsledkov z Diamantovej ligy v marockom Rabate.

RABAT. Desiaty diel prestížneho atletického seriálu Diamantová liga IAAF 2017 v marockom Rabate priniesol štyri rekordy mítingu. Postarali sa o ne americký guliar Ryan Crouser výkonom 22,47 metra, šprintéri na 100 metrov - Brit Chijindu Ujah (9,98) a Jamajčanka Elaine Thompsonová (10,87) a tiež na 400 metrov Bahamčanka Shaunae Millerová-Uibová (49,80). Ak by na mužskej stovke v Rabate, ktorá sa bežala mimo hodnotenia Diamantovej ligy, účinkoval aj Slovák Ján Volko a dosiahol by totožný výkon z ME do 23 rokov z poľského Bydgoszcza (10,18), kde získal striebro, obsadil by tretie miesto. Ak by slovenský rekordér zopakoval poľský výkon zo zlatej dvojstovky 20,33 sekundy, bol by šiesty, ale z Európanov druhý. Diamantová liga 2017 bude pokračovať 11. mítingom 21. júla v Monaku, kde by nemal chýbať ani lúčiaci sa jamajský šprintér Usain Bolt. MUŽI 100 m (-0,3 m/s, mimo DL): 1. Ujah (V. Brit.) 9,98, 2. Meite (Pobr. Slon.) 10,01, 3. Mitchell-Blake (V. Brit.) 10,18 200 m (+0,4): 1. De Grasse (Kan.) 20,03, 2. Webb (USA) 20,18, 3. Hughes (V. Brit.) 20,22 800 m: 1. Amos (Bot.) 1:43,91, 2. Bett (Keňa) 1:44,28, 3. Brazier (USA) 1:44,62 1500 m (mimo DL): 1. Akachab 3:35,03, 2. El Kaam 3:36,26, 3. Essalhi (všetci Mar.) 3:36,90 3000 m (mimo DL): 1. Iguider (Mar.) 7:37,82, 2. Mechaal (Šp.) 7:38,35, 3. Bouqantar (Mar.) 7:38,65 3000 m prek.: 1. El Bakkali (Mar.) 8:05,13, 2. Birech 8:10,91, 3. Kirui (obaja Keňa) 8:12,18 výška: 1. Procenko (Ukr.) 229, 2. Grabarz (V. Brit.), Ivanov (Bul.) a Tamberi po 227 žrď: 1. Wojciechowski (Poľ.) 585, 2. Holzdeppe (Nem.) 570, 3. Lisek (Poľ.) 570 diaľka: 1. Samaai (JAR) 835, 2. Lawson (USA) 833, 3. Berrabah (Mar.) 814 guľa: 1. Crouser (USA) 22,47 - rekord mítingu, 2. Richards (Jam.) 21,96, 3. Whiting (USA) 21,26 ŽENY 100 m (+0,3): 1. Thompsonová (Jam.) 10,87 - rekord mítingu, 2. Ta Louová (Pobr. Slon.) 10,90, 3. Ahyeová (Trin. a Tob.) 11,02 400 m: 1. Millerová-Uibová (Bah.) 49,80 - rekord mítingu, 2. Hastingsová 50,86, 3. Hayesová (USA) 51,08 1500 m: 1. Cichocká (Poľ.) 4:01,93, 2. Arafiová (Mar.) 4:02,19, 3. B. Martinezová (USA) 4:02,75 400 m prek.: 1. Hejnová (ČR) 54,22, 2. Russellová (Jam.) 54,36, 3. Doylová (V. Brit.) 54,92 3000 m prek.: 1. Krauseová (Nem.) 9:18,87, 2. Jerutová (Keňa) 9:20,51, 3. Chepngetichová (Keňa) 9:20,69 Trojskok: 1. Ibargüenová (Kol.) 14,51, 2. K. Williamsová (Jam.) 14,31, 3. Papachristouová (Gréc.) 14,21 Oštep: 1. Špotáková (ČR) 63,73, 2. Ratejová (Slovin.) 62,46, 3. Chaladovičová (Biel.) 62,38


Striptér Diego: Striptíz chceme skultúrniť a premeniť na umenie

Založil prvú slovenskú striptérsku skupinu DIRTYY BOYZZ, aby dokázal, že striptíz nemusí byť vulgárny.

Tomáš Kavčák alias Diego tento rok priniesol na slovenský, ešte stále trochu ostýchavý, trh novinku – prvú slovenskú pánsku striptérsku skupinu. S vystúpeniami začali šiesti tanečníci v rámci turné 16.9.2016 v Lučenci, skončia 15.12. v Košiciach. Aktuálne majú za sebou vystúpenia v siedmich mestách a pre veľký záujem si budú musieť niektoré z miest ešte raz zopakovať. Striptíz však stále ostáva tabuizovanou témou, ktorá spôsobuje mužskému aj ženskému pohlaviu červeň na lícach. Problémom je vulgárny nádych, ktorý toto slovo so sebou prináša. Cieľom skupiny DIRTYY BOYZZ je priblížiť striptérske umenie ženám a spraviť z neho kultúrnejší, no stále zábavný a provokatívny zážitok, na ktorom sa dámy môžu uvoľniť a odviazať. Opýtali sme sa preto samotného Diega, čo od projektu očakáva a aké sú Slovenky diváčky. Máte za sebou už sedem miest. Ako by ste zatiaľ zhodnotili úspech projektu striptérskej skupiny? Nevedeli sme, čo nás čaká, pretože táto téma je na Slovensku dosť háklivá. No sme milo prekvapení. Prvú akciu sme mali v Lučenci a deň na to sme boli vo Zvolene. V oboch mestách sme zaplnili sály. A postupne sa nám vypredávajú aj ďalšie mestá. Čím je vaša skupina jedinečná? Tento projekt je silný v tom, že v skupine tancujú aj striptéri z iných krajín ako zo Slovenska. Máme tam aj jedného černocha Kenza, tento pán je z oblasti Karibiku a je najlepší na svete. Máme tu aj Brazílčana, z ktorého sála temperament, má zmysel pre pohyb a tanec a v skupine je aj Rakúšan, ktorý tancuje na štýl filmu Magic Mike. Zvyšok sú Slováci a k tomu máme dvoch hostesov. Na vystúpeniach si robíme vlastnú kulisu aj svetlá. Takže si zabezpečujeme všetko na vystúpenie v štýle robotníkov, ako sú prepravky, lavice, oblečenie, v štýle rock´n ´roll-ových tanečníkov či Päťdesiat odtieňov sivej. Máme vlastnú krajčírku. Zostavu tanečníkov som volil tak, aby sme boli schopnosťami aj vzhľadom každý úplne iný. Postupne sa chceme rozrastať a pridať ďalších chlapov. Nemáme však takmer žiadnych sponzorov, všetko si robíme na vlastnú päsť. Je to aj tým, že sa venujeme téme striptízu, čoho sa mnohé firmy boja, lebo to má erotický podtón. Podtitul turné je „Len pre ženy“, znamená to, že muži majú vstup zakázaný? Objavia sa občas aj chlapi, no ide o absolútne minimum. Púšťame aj páry. Tie si to prídu užiť spoločne. Ale my chceme, aby to bolo vyslovene len pre ženy. Aby si tam oddýchli, užili si to, odviazali sa a vymenili sedenie doma, upratovanie a starosť o rodinu za trochu zábavy. Striptízové vystúpenia na Slovensku ste už niekoľkokrát absolvovali, organizujete aj Majstrovstvá sveta v pánskom striptíze. Prečo ste sa rozhodli vytvoriť stálu skupinu a zorganizovať turné? Ako agentúra robíme takéto akcie už približne šesť rokov. Ja v tomto biznise pôsobím trinásť rokov. Poznám veľa skupín v Európe, dokonca pracujem s Chippendales, keď majú vystúpenia v Európe a vidím obrovské medzery. Rešpektujem a skláňam klobúk pred formáciou CHIPPENDALES, ktorá si vytvorila na celom svete pevné meno a základy, ale za posledné roky ma viackrát sklamali komplexne, či kulisami v show a celým prevedením alebo výberov pánov. Sú na trhu tridsať rokov, no posledné roky klesajú výkonnosťou. Uvedomujú si, že už samotný názov skupiny zarezonuje, no už sa tak nesnažia podať maximálny výkon. Niektorí z nich zanedbávajú aj svoj vzhľad. Našou skupinou chceme povypĺňať medzery a máme plány vstupovať nielen na Slovensku, ale po celej Európe. Toto je skôr taký tréning, aby sme sa spoločne zosúladili a aby sme videli, ako ženy reagujú. Zatiaľ máme v pláne vyraziť do Čiech, Talianska a Poľska. Slovenské turné zopakujeme v apríli. A ako teda zatiaľ reagujú? Veľmi dobre. Prichádzajú sa na nás pozrieť ženy od 18 do 60 rokov. Aj ženy, ktoré o striptíze najprv pochybujú, po vystúpení zmenia pohľad. Naša šou je vyslovene kultúrno-divadelná. Máme osem alebo deväť tematických vystúpení, ktoré dámam predvedieme v každom meste. Po vystúpení sa s nami pri fotostene a na červenom koberci môžu ženy vyfotiť a odniesť si domov malú pamiatku. Moderátorom vašich akcií je Binďo, no bratislavské vystúpenie uvádzal Robert Rosenberg. Ako sa vám s ním spolupracuje? Robert je veľmi pokorný a príjemný. Veľmi sa zmenil. Trénuje dokonca thajský box a učí väčšinou deti. To by naňho nikto nepovedal. Zároveň dobre moderuje, je slušný, mám z neho radosť. Choreografiu vám pripravuje Johny Mečoch. Je bežné, aby mala striptérska skupina svojho choreografa? V každej skupine je vždy niekto, kto tanec ovláda lepšie a vedie ostatných. Náš Kenzo z Karibiku je striptér-choreograf, ale rozhodol som sa osloviť Johnyho, aby do striptízu vniesol viac tanca a spoločne by zmixovali svoje štýly. Tým z vystúpenia urobíme takmer divadlo. A nejde len o jednorázový projekt, s Johnym plánujeme dlhodobú spoluprácu. Je regulárnym členom skupiny. Musí byť striptér zároveň dobrý tanečník? Nemusí, práve preto som oslovil Johnyho, aby sa na nich pozrel a pracoval s nimi na tom, čo im nejde. Máme v skupine aj mužov, ktorý nevedeli vôbec tancovať, ale dobre vyzerali. Takže Johny s nimi popracoval na ich schopnostiach a vyzdvihol to, čo vedia najlepšie. Niektorí zas tancovali až príliš, tak ich bolo treba utlmiť. Aké sú Slovenky diváčky? Slovenské publikum je veľmi odviazané a spontánne. Slováci síce sú ešte stále puritáni, ale žena, ktorá príde na našu akciu, necháva svoje puritánstvo doma. Nedávno k nám prišla pani okolo štyridsiatky, ktorá nám povedala, ako neznášala striptíz a mala voči nemu predsudky, no dotiahli ju kamarátky a ďakovala nám, že sme zmenili jej pohľad na takýto typ vystúpení. Videla ten pravý striptíz, ktorý my chceme skultúrniť a urobiť z neho umenie. Chceme docieliť to, aby sa na striptéra nepozeralo krivo. Ale môžem povedať, že Slovenky spolu s Češkami a Poľkami, sú najdivokejším publikom. Najhoršie je Rakúsko a Nemecko. Oni si to vôbec nevedia užiť, sú chladné. Dôležitá informácia pre potenciálne návštevníčky šou - idete donaha?  Nie, máme špeciálne plachty, ktoré v závere nechajú zakryté to, čo má ostať zakryté. A ženám sa to dokonca páči. Sú aj ženy, ktoré sa nevedia dočkať, kedy si stiahneme nohavice. Ale nám ide o to, aby bol striptíz kultúrny. Pretože, keď na našu akciu príde nejaká dáma nad 40, podnikateľka či žena s predsudkami, jej názor na striptíz by sa mohol skomplikovať či zhoršiť a zavrela by pred ním dvere úplne. To nechceme. Pri fotení po vystúpení sa k vám ženy dostanú doslova k telu. Stalo sa vám, že si dovolili viac ako by bolo slušné? Ale áno, samozrejme. Sú tri typy žien. Prvý typ príde a chce sa len pozerať. Sadnú si, popíjajú víno a vychutnávajú si vystúpenie. Druhý typ žien prichádza dopredu, jasajú a potrebujú sa vyblázniť a tretí typ sú vtieravé ženy, ktoré si nenechajú vysvetliť, že nás nemajú chytať, škrabať alebo vyzliekať nohavice. Odviažu sa najmä po väčších dávkach alkoholu. Na bratislavskom vystúpení bol bar prázdny už v polovici šou. Alkohol v ich správaní často hrá rolu. Je to akcia, na ktorú sa vyberú raz za rok. Zvyšok roka je to o nákupoch, práci, škole či škôlke, manželovi. Ale keby sa to isté dialo žene, pravdepodobne by to považovala za obťažovanie. Beriete to tak aj vy? My to berieme ako odviazanie sa tých žien, ktoré sa len potrebovali nachvíľu zbaviť starosti a všednosti dní. Loading
 ... Nemali ste problémy v bežnom živote, keď ste okoliu museli povedať, že ste striptér? Napríklad v banke alebo v škôlke vašej dcéry... Vždy tvrdím, že by človek mal robiť to, čo ho baví. Každé povolanie má význam. Keby nebolo smetiara, kráčame po odpadkoch. Bohužiaľ, ľudia to riešia, ale nemali by. Keď sa jednoducho chcem niekde zabaviť, idem. Je to náš život, nikto za nás neplatí účty, nerieši problémy, takže ak sa tým niekto zaoberá, je to jeho vlastný problém, ktorý si musí vyriešiť sám. Striptíz vnímam ako terapiu, pre seba, ale najmä pre ženy, ktoré na naše akcie chodia. Mnohé ženy, ktoré na striptíz prídu, majú nejaký sexuálny blok. Tou vizualizáciou a rôznymi predstavami, ktoré behajú dámam v ten večer hlavou, emócie, napätie a vzrušenie, ktoré zažívajú na našich predstaveniach funguje ako spôsob, ktorým preberú isté typy hormónov a domov odchádzajú nabudené a plné energie, čo nás veľmi teší. Takže svojim spôsobom pomáhate aj mužom? Presne tak. Ženám aj mužom. To je v podstate jeden z cieľov tohto biznisu. Aj nových striptérov v agentúre učím podobnému zmýšľaniu. Nemajú robiť dobre sami sebe, ale tým ženám, no zároveň majú byť úctiví a správať sa slušne. Dokedy sa toto povolanie dá robiť? Kým človek vyzerá dobre. Sú aj striptéri, ktorí majú päťdesiat a stále majú úspech. Ako ste sa k povolaniu striptéra dostal vy? To bola náhoda. Prezývka Diego vznikla, keď som hrával ako chlapec za Slovan. Na jednej diskotéke v Bratislave sme po maturite oslavovali a v istý moment DJ zahlásil, že chlap a žena, ktorí sa na jednu pesničku vyzlečú, dostanú päťtisíc korún. Spolužiaci ma po posilnení alkoholom do toho nahuckali. Napriek tomu, že som nebol extrovert a v živote som netancoval, no súhlasil som. Na jednu pieseň som sa vyzliekol, trochu si zatancoval, zožal som ovácie, rýchlo som zarobil peniaze a to ma lákalo. Tak som neskôr oslovil pár agentúr, ktoré ma prijali a tam to začalo. Rád som si neskôr organizoval vystúpenia aj sám a tiež pár známym a prirodzene som prišiel k tomu, že som založil agentúru pred šiestimi rokmi. Môže mať striptér seriózny vzťah? Samozrejme, niekoľkí chalani z našej skupiny majú vážne vzťahy a ich priateľky chodia na ich vystúpenia a bavia sa. Pretože vedia, že každý z nich má hranice. Spravia šou, odfotia sa s dámami a idú si po svojom. Existujú aj „lacní“ striptéri, ktorí tú hranicu prekročia, ale s takými my nemáme nič spoločné.


Päťkrát vyhral Tour. Legendárny Merckx si vážne poranil hlavu a skončil na JIS

BRUSEL. Belgická cyklistická legenda Eddy Merckx skončila v nemocnici na jednotke intenzívnej starostlivosti. Sedemdesiatštyriročný päťnásobný víťaz Tour de France spadol v nedeľu z bicykla a utrpel vážne zranenie hlavy. Podľa periodika Het Nieuwsblad bol Merckx na výlete s priateľmi, po páde ho previezli do nemocnice v Dendermonde. "Jeho manželka Claudia mi povedala, že sa mu, vzhľadom na okolnosti, vodí dobre," citovala agentúra AFP jeho dlhoročného priateľa Paula van Himsta. Ďalšie podrobnosti o Merckxovom stave nezverejnili.


Sociálni partneri sa na výške minimálnej mzdy nedohodli

Richter predloží na vládu návrh na zvýšenie minimálnej mzdy na 580 eur.

BRATISLAVA. Sociálni partneri sa na výške minimálnej mzdy na budúci rok nedohodli. Informoval o tom v pondelok na brífingu po rokovaní Hospodárskej a sociálnej rady SR minister práce, sociálnych vecí a rodiny Ján Richter. Ministerstvo práce predložilo na rokovanie tripartity návrh na zvýšenie minimálnej mzdy od začiatku budúceho roka zo súčasných 520 eur na 580 eur, teda o 11,5 percent. Konfederácia odborových zväzov podľa Richtera presadzovala zvýšenie najnižších hrubých zárobkov na 607,80 eura a zamestnávatelia žiadali minimálnu mzdu upraviť na 552,20 eura. "Na rokovanie vlády predložím návrh na zvýšenie minimálnej mzdy na 580 eur," povedal Richter. Vláda však podľa neho môže schváliť aj inú ako navrhovanú výšku minimálnej mzdy na rok 2020. Suma 580 eur podľa Richtera predstavuje kompromisný návrh, ktorý vychádza zo zákona o minimálnej mzde. Upozornil na to, že v okolitých krajinách V4 najnižšie hrubé zárobky zvýšili ešte radikálnejšie. "Makroekonomické údaje na Slovensku sú v plnej miere naplnené na takéto zvýšenie minimálnej mzdy," dodal minister. Asociácia zamestnávateľských zväzov a združení považuje návrh na zvýšenie minimálnej mzdy na 580 eur za hazard. Suma minimálnej mzdy na úrovni 552,20 eura mesačne by podľa AZZZ zohľadňovala valorizačný mechanizmus stanovený v zákone o minimálnej mzde, podľa ktorého sa najnižšie hrubé zárobky zvyšujú podľa rastu priemernej mzdy na Slovensku. Súčasne AZZZ žiada otvoriť rokovania o novom mechanizme, na základe ktorého by sa minimálna mzda pravidelne upravovala podľa vopred stanovených ukazovateľov. Medzi požiadavkami zamestnávateľov je aj odviazanie príplatkov za nočnú či víkendovú prácu od minimálnej mzdy. Suma minimálnej mzdy na úrovni 552,20 eura mesačne by podľa AZZZ zohľadňovala valorizačný mechanizmus stanovený v zákone o minimálnej mzde, podľa ktorého by sa najnižšie hrubé zárobky zvyšujú podľa rastu priemernej mzdy na Slovensku. Viceprezident AZZZ Roman Karlubík upozornil na to, že nastávajú ťažké ekonomické časy, keďže medziročný rast slovenskej ekonomiky v druhom kvartáli spomalil z 3,7 na 1,9 percenta a negatívne správy prichádzajú aj z Nemecka a Veľkej Británie. "Sú to avíza o tom, že Európa môže prísť do recesie," povedal. Minimálna mzda sa podľa neho "v žiadnom prípade" nemôže rekordne stúpnuť. "Spôsobí to, že podniky budú musieť ukončovať rozvojové programy a zníži sa počet pracovných miest o päť až 12 percent," povedal. Viceprezident Republikovej únie zamestnávateľov (RÚZ) Mário Lelovský takisto poukázal na spomalenie ekonomického rastu na Slovensku. "Sú to už reálne čísla, automobilky a veľké oceliarske firmy prepúšťajú," zdôraznil. Ak by sa podľa neho minimálna mzda zvýšila o 60 eur, išlo by o doteraz najvyšší nárast minimálnych hrubých zárobkov. "Je to príliš veľká odvaha, príliš veľké riziko," tvrdí viceprezident RÚZ k návrhu ministerstva práce. Nová vláda by pri razantnom náraste najnižších hrubých zárobkov bola podľa Lelovského zaťažená veľkým rozpočtovým schodkom, keďže zvyšovanie minimálnej mzdy sa týka aj verejného sektora. "Kde vezmeme peniaze v štátnom rozpočte inde ako v daniach," položil si otázku. Vláde odporučil, aby sa pri zvyšovaní minimálnej mzdy správala zodpovedne. Republiková únia zamestnávateľov žiada zrušiť koeficienty minimálnych mzdových nárokov stanovených v Zákonníku práce. Ide o šesť úrovní minimálnej mzdy podľa stupňa kvalifikácie zamestnanca. "Navrhujeme tiež upraviť výšku odvodovej odpočítateľnej položky a nezdaniteľnej čiastky základu dane," uviedla zamestnávateľská únia. Podľa RÚZ by sa mal tiež stanoviť pevný mechanizmus pre úpravu výšky minimálnej mzdy, ktorý by vychádzal z exaktných ekonomických ukazovateľov vývoja ekonomiky Slovenska a zabránil tak politickému rozhodovaniu. Ak by sa minimálna mzda na rok 2020 zvýšila zo súčasných 520 eur na navrhovaných 580 eur, ľudia zarábajúci minimálnu mzdu by si nemohli znížiť zdravotné odvody o odvodovú odpočítateľnú položku. Tá v súčasnosti dosahuje 380 eur a klesá so zvyšujúcou sa hrubou mzdou zamestnanca, pričom pri hrubej mzde 570 eur sa už nedá uplatniť. "Predpokladá sa postupné utlmovanie až zánik tohto nástroja prirodzenou cestou. Ministerstvo zdravotníctva v súčasnosti neuvažuje o zrušení, zvyšovaní alebo inej zmene odpočítateľnej položky legislatívnou cestou," uviedla začiatkom augusta pre agentúru SITA hovorkyňa rezortu zdravotníctva Zuzana Eliášová. Aj pri raste minimálnej mzdy nad hranicu 570 eur tu podľa nej stále budú nízkopríjmové skupiny, ktorých príjem z najrôznejších dôvodov nebude dosahovať sumu 570 eur, napríklad pri práci na čiastkový pracovný úväzok bez ďalších príjmov. "U týchto skupín bude možné uplatnenie odpočítateľnej položky," dodala.Minimálna mesačná mzda na Slovensku sa od začiatku tohto roka zvýšila zo 480 eur na 520 eur. Najnižší hrubý zárobok za každú odpracovanú hodinu tak stúpol na 2,989 eura z pôvodných 2,759 eura. Čistý príjem zamestnanca pracujúceho za minimálnu mzdu tak oproti vlaňajšku išiel nahor o 27,17 eura na 430,35 eura. Podľa prezidenta KOZ Mariána Magdoška dosahujú slovenskí zamestnanci 83 percent produktivity práce zamestnancov v Európskej únii, ich mzdy však predstavujú len 40 percent z priemerných miezd zamestnancov v EÚ. "Je tu priestor na zvyšovanie platov, nemôžeme konkurovať len lacnou pracovnou silou," povedal. Chce si však počkať na septembrovú makroekonomickú prognózu o stave slovenskej ekonomiky. "Ak sa nedohodneme s vládou, nevylučujeme ani nátlakové akcie," uviedol Magdoško.


Pacienti si čoskoro budú môcť overiť bezpečnosť kombinácie liekov, ktoré užívajú

Slovenská lekárnická komora pripravila projekt zameraný na identifikáciu nežiaducich interakcií liekov.

BRATISLAVA. Pacienti by čoskoro mali dostať možnosť overiť si, či sú kombinácie liekov, ktoré užívajú, bezpečné. Užívanie viacerých druhov liekov súčasne môže v niektorých prípadoch spôsobiť zdravotné ťažkosti. Slovenská lekárnická komora (SLeK) preto pripravila projekt zameraný na identifikáciu nežiaducich rizikových interakcií liekov. V súčasnosti finišuje na jeho prípravách. "Projekt poskytne pacientom možnosť rýchleho a laicky zrozumiteľného vyhodnotenia rizika užívanej kombinácie liekov prostredníctvom webovej aplikácie, ktorá pri vyššom klinickom riziku ponúka možnosť konzultácie u lekárnikov zapojených do projektu. Podobné projekty doposiaľ poskytovali informácie iba zdravotným poisťovniam či lekárom," hovorí prezident SleK Ondrej Sukeľ. Komora chce tak do zodpovednosti za liečbu zapojiť aj pacientov. Aplikácia bude pacientom a lekárnikom dostupná bezplatne. Slovenská lekárnická komora tiež pripraví sériu vzdelávacích podujatí ukončených certifikátom, na ktorých sa zapojení lekárnici vyškolia v najnovších poznatkoch o liekových interakciách. Zároveň sprístupní aplikáciu študentom a pedagógom Farmaceutickej fakulty Univerzity Komenského pre vedecké a pedagogické účely. "Sme radi, že aj týmto spôsobom môžeme ako stavovská organizácia prispieť k oslavám 65. výročia založenia Farmaceutickej fakulty a symbolicky tak vyjadriť vďaku za vzdelanie tisícok slovenských lekárnikov," dodal Sukeľ, ktorý je sám jej absolventom. Pozitívnym prínosom aplikácie bude okrem identifikácie najčastejších rizikových kombinácií liekov poukázanie na neefektívnu terapiu, či možné duplicity a z týchto údajov vyplývajúce návrhy na efektívnejšie využívanie verejných zdrojov. Zahraničné skúsenosti poukazujú na pozitívny vplyv zapojenia farmaceutov do hodnotenia farmakoterapie jednak na výsledky pacientov, ako aj na zníženie nákladov na lieky.


Land Roveru sa nedarí utajiť nový Defender, prezradilo ho aj Lego

NITRA. Udržať nový model v tajnosti až do jeho premiéry, nie je vôbec jednoduché. Vie o tom svoje aj Land Rover, ktorý čoskoro predstaví dlho očakávaný návrat legendárneho Defenderu v modernej podobe. Posledný Defender, tak, ako sme ho roky poznali, vyrobili v britskom Solihulle v januári 2016. Skončila sa tak 67-ročná éra slávneho off-roadu, ale len na štyri roky. V modernej podobe by sa mal Defender objaviť už čoskoro, ešte pred septembrovým autosalónom vo Frankfurte. Vyrábať sa bude v Nitre a mal by si zachovať svoje terénne schopnosti. Kým k oficiálnemu odhaleniu naozaj dôjde, začínajú pribúdať neplánované úniky rozličnými spôsobmi. Mnohých totiž láka podeliť sa so svetom o podobu zaujímavej novinky. Zatiaľ čo samotná automobilka ukazuje zatiaľ iba maskovanú verziu, na Twitteri sa už objavilo viacero fotografii, ktoré zachytávajú predprodukčný Defender. Najnovšia ukazuje pohľad na prednú masku a hoci je auto odfotené bez kapoty, vidieť, že vychádza z dizajnu staršieho konceptu Land Rover DC 100. Ďalší záber ukazuje interiér, no podľa britského zastúpenia značky ide o starší pohľad z procesa vývoju. Zaujímavejším je odhalenie prostredníctvom zobrazenia Defenderu na digitálnom prístrojovom paneli. Vidieť na ňom animáciu s celým autom zboku. Tá je zároveň potvrdením, že okrem kratšej trojdverovej verzie sa opäť ponúkne aj praktickejšia päťdverová. Posledným a zároveň najabsurdnejším únikom je podoba auta, ktorú ukazuje chystaná stavebnica Lego Technic. Výrobca a e-shopy po zistení predčasného publikovania fotografiu stavebnice stiahli, no už bolo neskoro a začala kolovať internetom. Keďže z kociek tejto stavebnice je náročné poskladať model auta tak, aby sa verne podobal, zvedavcom jeho vzhľad veľmi nepomôže. Ako však vidieť, nový Defender bude pôsobiť oveľa modernejšie, ako napríklad Mercedes G, ktorý si udržal pôvodný vzhľad. Dostane viaceré dizajnové prvky súčasných Land Roverov, takže sa nevyhne ani luxusnej verzii. Nás bude skôr zaujímať tá najlacnejšia, pretože automobilka už dávnejšie avizovala, že v ponuke ostane aj pracovná, ktorú si zákazníci kupovali pre jej terénne schopnosti.


Libra je pred prejavom britskej premiérky na trojmesačnom minime

Britský minister financií nemeckému listu Welt am Sonntag povedal, že Británia je pripravená urobiť čokoľvek bude treba, aby ochránila svoju ekonomiku.

LONDÝN. Britská libra sa dnes k doláru prepadla až na trojmesačné minimum pod 1,2 USD. Reagovala tak na špekulácie médií, podľa ktorých britská premiérka Theresa Mayová v utorňajšom prejave signalizuje takzvaný tvrdý brexit, teda ústup Británie od jednotného európskeho trhu. Libra zostúpila až na 1,1983 USD, čo najnižšie od vlaňajšieho októbra. Neskôr sa vrátila nad hranicu 1,2 USD. Proti piatkovému záveru však stále vykazovala pokles o viac ako jedno percento. Voči euru dnes libra stráca takisto viac než percento. Jednotná európska mena sa vyšplhala až na 0,8853 GBP, najviac za dva mesiace. Od júnového referenda o odchode Británie z Európskej únie oslabila libra zhruba o 20 percent. Nadol ju tlačí najmä neistota ohľadom dopadov brexitu na ekonomiku a zahraničný obchod. Niektoré britské médiá uviedli, že Mayová v prejave vyzve na vytvorenie "skutočne globálnej Británie" viac otvorenej svetu. Britský minister financií Philip Hammond nemeckému listu Welt am Sonntag povedal, že Británia je pripravená urobiť čokoľvek bude treba, aby ochránila svoju ekonomiku - vrátane toho, že sa odvráti od európskeho trhu inam. "Ak Veľká Británia opustí EÚ bez zmluvy o prístupe k jednotnému trhu, potom prinajmenšom krátkodobo naša ekonomika utrpí. V takom prípade budeme musieť zmeniť hospodársky model," povedal minister. Britské médiá z týchto vyhlásení usudzujú, že Mayová je rozhodnutá opustiť EÚ bez akejkoľvek formy privilegovaného partnerstva, čo je variant označovaný ako "tvrdý brexit". Londýn dal už skôr najavo, že je pre neho dôležité mať kontrolu aj nad počtom migrantov, ktorí smerujú na britskej ostrovy.